ΠΟΙΟΣ ΣΚΟΤΩΣΕ ΤΟΝ ΚΑΡΑΪΣΚΑΚΗ; - Διαδραστικά\nΑρχική Χωρίς κατηγορία ΠΟΙΟΣ ΣΚΟΤΩΣΕ ΤΟΝ ΚΑΡΑΪΣΚΑΚΗ;\nΠοιοι ήθελαν τον Καραϊσκάκη νεκρό; – Τα τελευταία λόγια του – Ο ύποπτος ρόλος των Τσορτς και Κόχραν – Η καταστροφική μάχη του Ανάλατου\nΤΑ ΓΕΓΟΝΟΤΑ ΠΡΙΝ ΤΟΝ ΘΑΝΑΤΟ ΤΟΥ ΚΑΡΑΪΣΚΑΚΗ\nΗ πτώση του Μεσολογγίου (Απρίλιος 1826) αποτέλεσε μεγάλο πλήγμα για την Επανάσταση στη Δυτική Στερεά. Ο Κιουταχής, αρχηγός των τουρκικών δυνάμεων, στις αρχές Αυγούστου 1826 κατέλαβε την Αθήνα, η φρουρά της οποίας αποσύρθηκε στην Ακρόπολη. Στις κρίσιμες αυτές στιγμές, η ελληνική κυβέρνηση αναγόρευσε τον Γ. Καραϊσκάκη γενικό αρχηγό της Στερεάς Ελλάδας. Με απανωτές νίκες, ο μεγάλος Ρουμελιώτης οπλαρχηγός περιόρισε τους Τούρκους στη Βόνιτσα, τη Ναύπακτο και το Μεσολόγγι.\nΣτην Αττική όμως, τα πράγματα ήταν άσχημα. Ο Κιουταχής επέμενε να καταλάβει την Ακρόπολη, η φρουρά της οποίας, λόγω των συνεχών βομβαρδισμών και των επιδημικών ασθενειών, βρισκόταν σε δυσχερή θέση.\nΗ κυβέρνηση, θεωρώντας ότι μόνο ο Καραϊσκάκης μπορούσε να αναστρέψει την κατάσταση, του έδωσε εντολή να μεταβεί στην Αττική. Ο Καραϊσκάκης, αφού άφησε φρουρές στη Ρούμελη, έφτασε στην Ελευσίνα στις 28/2/1827, προερχόμενος από το Δίστομο. Είχε μαζί του 1.000 – 1.500 «νηστικούς και ανυπόδητους πολεμιστές» (Νίκος Γιαννόπουλος : 1821 – ΟΙ Μάχες των Ελλήνων για την Ελευθερία).\nΣύντομα, όμως, οι άνδρες του ενισχύθηκαν σημαντικά. Παράλληλα, η δράση του ατμόπλοιου «Καρτερία», του Φραγκίσκου Άστιγξ, οι αποστολές χρημάτων κι εφοδίων από τους φιλελληνικούς κύκλους Ευρώπης και Η.Π.Α. και η άφιξη πολλών φιλελλήνων, τόνωσαν το ηθικό των Ελλήνων.\nΣτην Ελευσίνα συγκεντρώθηκαν περίπου 1.500 άνδρες από τη νότια Ελλάδα, ενώ οι υπόλοιποι προέρχονταν από Μικρά Ασία, Θράκη, Μακεδονία, Ήπειρο, Κρήτη και Επτάνησα. Μόνο ένας οπλαρχηγός του διαμετρήματος του Καραϊσκάκη μπορούσε να επιβάλει πειθαρχία στο στράτευμα αυτό, κάτι που έγινε.\nΣτη μάχη του Κερατσινίου (4/3/1827), οι Τούρκοι έπαθαν πανωλεθρία. Είχαν 300 νεκρούς και 500 τραυματίες, ενώ οι Έλληνες μόνο 3 νεκρούς και γύρω στους 25 τραυματίες.\nΣτις 21 Μαρτίου έγινε μία αμφίρροπη μάχη στο Δαφνί, στην οποία σκοτώθηκαν, μεταξύ άλλων, ο Σουλιώτης Β. Δαγκλής και τρεις υπασπιστές του Γενναίου Κολοκοτρώνη. Στη μάχη αυτή διακρίθηκε ο Βούλγαρος Καραγεώργης, που εξόντωσε μόνος του πολλούς ιππείς.\nΕν τω μεταξύ, από τις αρχές Μαρτίου βρίσκονταν στην Ελλάδα οι Βρετανοί Τσορτς και Κόχραν, μετά από πρόσκληση της κυβέρνησης και ανέλαβαν ο πρώτος αρχιστράτηγος και ο δεύτερος «πρώτος Στόλαρχος πασών των Ναυτικών Δυνάμεων της Ελλάδος». Ο Καραϊσκάκης, αν και αυτό μάλλον δεν ήταν αναμενόμενο λόγω του εκρηκτικού χαρακτήρα του, δέχθηκε τους διορισμούς αυτούς.\nΟι Βρετανοί έγιναν δεκτοί με ενθουσιασμό. Έφεραν μαζί τους 20.000 λίρες ως βοήθεια και κατάφεραν να κατασιγάσουν τα οξυμένα κομματικά πάθη. Ο μεν Τσορτς, παλιός γνώριμος και φίλος πολλών αγωνιστών του ’21 (από τα ελληνικά τάγματα της Επτανήσου, που είχε οργανώσει το 1814), είχε καλές προθέσεις, αλλά δεν είχε τη στόφα ηγέτη που εμπνέει. Ο Φίνλεϊ γράφει ότι «ξεσήκωσε οργή και δυσαρέσκεια». Ο Κόχραν, από την άλλη, με περγαμηνές από τους αγώνες για ανεξαρτησία λατινοαμερικάνικων χωρών, ήταν παρορμητικός αλλά ακατάλληλος για τις κρίσιμες αυτές περιστάσεις.\nΣτις 6 Απριλίου έφτασαν στη Σαλαμίνα και την επόμενη μέρα, συναντήθηκαν μα τον Καραϊσκάκη στο Κερατσίνι, όπου είχε μεταφέρει το στρατόπεδό του. Πρότειναν γενική επίθεση κατά του Κιουταχή και ελευθέρωση των πολιορκημένων στην Ακρόπολη. Ο Καραϊσκάκης αντέδρασε και αντιπρότεινε να ενταθεί ο αποκλεισμός των δυνάμεων του Κιουταχή από ξηρά και θάλασσα. Οι Βρετανοί επέμειναν στο σχέδιό τους, ο Καραϊσκάκης πικράθηκε, αλλά η αγάπη του για την πατρίδα υπερίσχυσε. Είναι χαρακτηριστικό ότι ο Τσορτς σκεφτόταν να σταλούν στρατεύματα και πλοία στα παράλια της Αλβανίας (!), για να αναγκάσει έτσι τους Αλβανούς που συμμετείχαν στην πολιορκία της Ακρόπολης, να επιστρέψουν στην πατρίδα τους προκειμένου να την υπερασπιστούν. Ο δε Κόχραν, όταν ορκίστηκε μπροστά στους πληρεξούσιους της Τροιζήνας, έδωσε προκήρυξη σύμφωνα με την οποία «θα ανορθωνόταν πάλι η βυζαντινή αυτοκρατορία και ότι η ελληνική σημαία θα υψωνόταν στην Αγιά Σοφιά» (!)\nΕρχόμενος στην Αθήνα, μοιράζοντας χρήματα και εφόδια, κατάφερε να συγκεντρώσει στρατό από 10.000 άνδρες (πραγματικά εντυπωσιακό αριθμό). Ανάμεσά τους ήταν 1.000 Υδραίοι και Σπετσιώτες που τέθηκαν υπό τις διαταγές του ανιψιού του Κόχραν ταγματάρχη Έρκχαρτ, 200 Κρητικοί πρεορχόμενοι από τη Νάξο, τους οποίους στρατολόγησε ο Καλλέργης, 2.500 Πελοποννήσιοι, υπό τους Γενναίο Κολοκοτρώνη και Χρύσανθο Σισίνη κ.α. Υπήρχαν επίσης 26 Φιλέλληνες, ενώ τις ίλες ιππικού διοικούσαν ο Ηπειρώτης (από το Δελβινάκι Πωγωνίου) Χατζημιχάλης Νταλιάνης (1775-1828), γνωστός από τους περίφημους Δροσουλίτες της Κρήτης και ο Πορτογάλος Αντόνιο Φιγκέιρα Αλμέιντα (1781-1847), ο οποίος παρέμεινε στη χώρα μας και μετά την Επανάσταση και το 1839 παντρεύτηκε την ανιψιά του Α. Μαυροκορδάτου, Ζωή.\nΟ Κόχραν, συνεχίζοντας τις μεγαλοστομίες, έβγαλε λόγο στους Έλληνες (μέσω διερμηνέα βέβαια) και, σε μία κίνηση εντυπωσιασμού, έμπηξε στο έδαφος μια ελληνική σημαία λέγοντας : «Στρατιώτες, όποιος από σας στήσει πάνω στην Ακρόπολη αυτή τη σημαία, θα βραβευτεί με 1.000 δίστηλα και το σώμα που θα συνοδεύει το σημαιοφόρο με 10.000 δίστηλα» (Τα δίστηλα ήταν νομίσματα, γνωστά και ως κολονάτα και είχαν αξία 6 δραχμών το καθένα).\nΜια σημαντική επιτυχία τις επόμενες ημέρες προκάλεσε ενθουσιασμό στις τάξεις των Ελλήνων. Ο Καραϊσκάκης στόχευε στην κατάληψη της μονής του Αγίου Σπυρίδωνα στον Πειραιά, για να ενωθούν τα στρατόπεδα του Κερατσινίου και της Καστέλλας – που είχε εν τω μεταξύ δημιουργηθεί- και να αποκλειστεί ο Κιουταχής. Στις 13 Απριλίου, ελληνικές δυνάμεις με την παρουσία του παρορμητικού Κόχραν (η ιδιοσυγκρασία του οποίου παραπέμπει μάλλον σε Νοτιοευρωπαίο και όχι σε ψυχρό Βρετανό…) κατέλαβαν 9 οχυρώματα των Τούρκων, προκαλώντας βαριές απώλειες στους εχθρούς. Ο Κόχραν πρότεινε, συνεπαρμένος, γενική επίθεση εναντίον της Ακρόπολης την επόμενη ημέρα! Ευτυχώς, η πρότασή του δεν εισακούστηκε. Στις 14 Απριλίου οι ελληνικές δυνάμεις ήρθαν πιο κοντά στη μονή του Αγίου Σπυρίδωνα, της οποίας η φρουρά είχε περιοριστεί σε 300 άνδρες, ενώ η φρεγάτα «Ελλάς» του Κόχραν, μεταφέρθηκε στον Πειραιά. 800 κανονιές ρίχτηκαν προς το μοναστήρι, οι υπερασπιστές του οποίου αμύνονταν γενναία. Στη διάρκεια μιας ανακωχής, 30 χριστιανοί από τη Χιμάρα έφυγαν από το μοναστήρι και αυτομόλησαν στο ελληνικό στρατόπεδο. Όμως η φρουρά της μονής, με δύο αποτρόπαιες ενέργειες, προκάλεσε οργή στους Έλληνες.\nΣκότωσαν τον απεσταλμένο του Έρκχαρτ, ο οποίος με λευκή σημαία μετέφερε προτάσεις συμβιβασμού και πυροβόλησαν τον γραμματέα του Κόχραν, ταγματάρχη Ούρκουαρτ. Έξαλλος ο Βρετανός, απαιτούσε άμεση έφοδο εναντίον της μονής. Επειδή όμως δεν εισακούστηκε, άρχισε να βρίζει και να κατηγορεί τους στρατιώτες ως άνανδρους. Ο Καραϊσκάκης, στρεφόμενος στους άλλους οπλαρχηγούς, είπε : « Βλέπω ότι κακά θα τα πάμε με τούτους τους Φράγκους, φοβούμαι πως θα μας χάσουν με την αβασταγιά (ανυπομονησία) τους αλλά θα πρέπει να τους οικονομήσωμεν (να προσπαθήσουμε να τους λογικέψουμε)».\nΤην επόμενη μέρα, μετά από νέους κανονιοβολισμούς από τη φρεγάτα, οι Τουρκαλβανοί στον Άγιο Σπυρίδωνα, ζήτησαν ανακωχή. Επικεφαλής της επιχείρησης ανέλαβε ο Τσορτς, που ήξερε καλύτερα τη νοοτροπία των Ελλήνων και ήταν πιο μετριοπαθής. Έτσι, έδωσε άδεια στον Καραϊσκάκη να διαπραγματευτεί τον συμβιβασμό. Αυτός επιτεύχθηκε και στις 16 Απριλίου οι υπερασπιστές της μονής συνθηκολόγησαν με τον όρο να φύγουν ανενόχλητοι υπό την προστασία του Καραϊσκάκη και Σουλιωτών, με τους οποίους οι Αλβανοί γνωρίζονταν από παλιούς, κοινούς αγώνες.\nΗ μη εύρεση λαφύρων όμως από τους Έλληνες, οδήγησε σε νέα μάχη, κατά την οποία σκοτώθηκαν οι περισσότεροι Τουρκαλβανοί αλλά και πολλοί Έλληνες.\nΛόγω της βδελυρής αυτής ενέργειας, ο Καραϊσκάκης αρρώστησε, ο Τσορτς, ο Κόχραν, ο Γκόρντον και άλλοι φιλέλληνες παραιτήθηκαν, έγιναν ανακρίσεις και τελικά φυλακίστηκε ο εντελώς αθώος Ιωάννης Νοταράς, καθώς κάποιοι στρατιώτες του θεωρήθηκε ότι υποκίνησαν τους άλλους. Ο Κόχραν αρνιόταν οποιαδήποτε ευθύνη των στρατιωτών του, τους οποίους, κυρίως τους νησιώτες, διέφθειρε μοιράζοντας χρήμαρα, ενώ ο Τσορτς, φοβούμενος ανάλογα γενονότα στο μέλλον, ήθελε να προφυλάξει την υπόληψή του.\nΤελικά, μετά από παρέμβαση της κυβέρνησης και μπροστά στον στόχο, που φάνταζε εφικτός και ήταν η κατάληψη της Ακρόπολης, επικράτησε ομοψυχία και διάθεση για συνεννόηση.\nΣτις 17 Απριλίου, σε συνάντηση των Ελλήνων οπλαρχηγών και των Βρετανών, επικράτησε τελικά η άποψη των δεύτερων για κατά μέτωπο επίθεση προς την Ακρόπολη, παρά την αντίθετη άποψη του Καραϊσκάκη.\n«Αλλά ποιος ήκουεν την γνώμην του Καραϊσκάκη, όπου ο Κόχραν επέμεινεν εμπρός, ειδέ φεύγει», έγραφε χαρακτηριστικά ο Γενναίος Κολοκοτρώνης.\nΟ Καραϊσκάκης σκέφθηκε να ανοίξει διάδρομο από τη Γαργαρέτα (συνοικία του Κουκακίου) για την Ακρόπολη, πλευροκοπώντας την κύρια τουρκική δύναμη του λόφου του Φιλοπάππου, χτυπώντας την από δύο πλευρές. Για να επιτευχθεί όμως αυτό, έπρεπε να γίνει νυχτερινή απόβαση στους Τρεις Πύργους (Φαληρικό Δέλτα). Από εκεί και μέχρι τον Ανάλατο (σειρά γηλόφων ΝΑ του σημερινού Αγίου Σώστη προς τη Νέα Σμύρνη), έπρεπε να δημιουργηθεί σειρά οχυρωμάτων (ταμπουριών). Όπως έλεγε ο γνώστης των πραγμάτων Παπατσώνης, «οι Έλληνες εκλείνοντο εις ταμπούρια και τότε επολεμούσαν καλώς». Η επιχείρηση ορίστηκε για το βράδυ της 22ας προς 23η Απριλίου. Θα την ενίσχυαν από τη θάλασσα όλα τα πλοία, ενώ ο Κόχραν και ο Τσορτς θα παρακολουθούσαν την εξέλιξή της από τη φρεγάτα «Ελλάς».\nΟ Καραϊσκάκης είχε δώσει εντολή στις 22 Απριλίου «τα στρατεύματα να μη πυροβολήσωσι αλλά να ησυχάσωσι δι’ όλης της ημέρας», προκειμένου να είναι έτοιμοι για τη νυχτερινή επίθεση, ενώ ο Κόχραν είπε : «Θα γευματίσουμε λοιπόν στις 23 στην Ακρόπολη».\nΤο μεσημέρι όμως της 22ας Απριλίου, κάποιοι Έλληνες άρχισαν να ακροβολίζονται κατά μήκος της τουρκικής γραμμής στο Νέο Φάληρο. Παρά την προσπάθεια μερικών οπλαρχηγών, μεταξύ των οποίων κι ο Νικηταράς, να δώσουν τέλος στη συμπλοκή, ακολούθησε μάχη «ης ήρξαντο ανωφελώς μέθυσοι τινές Κρήτες και Υδραίοι εν τη εκβολή του Ιλισού», όπως γράφει ο Γκούσταβ Φρίντριχ Χέρτσβεργκ στην «Ιστορία της Ελληνικής Επαναστάσεως». Λέγεται ότι το κρασί με το οποίο μέθυσαν, τους είχε σταλεί από τον Τσορτς και τον Κόχραν!\nΟ Καραϊσκάκης, που ήταν φιλάσθενος, κοιμόταν όταν άρχισε η μάχη. Ξύπνησε από τους πυροβολισμούς και τον θόρυβο, ανέβηκε στο άλογό του κι έτρεξε στο πεδίο της μάχης, συνοδευόμενος από πολλούς έφιππους αξιωματικούς και το άτακτο ιππικό. Πηγαινοερχόταν σε διάφορα σημεία και μετά από 3 ώρες περίπου η κατάσταση έδειχνε να ομαλοποιείται. Το ισχυρότερο από τα οχυρώματα των Τούρκων ήταν μια μάντρα σε πεδινό έδαφος. Καθώς ο Καραϊσκάκης πήγαινε προς τη μάντρα, δέχτηκε μια σφαίρα στο υπογάστριο. Αν και κατάλαβε ότι η πληγή του ήταν σοβαρή, συνέχισε έφιππος να «μαζεύει» τους στρατιώτες και τελικά γύρισε στη σκηνή του.\nΕκείνη τη μέρα, το ελληνικό ιππικό αντιμετώπισε με επιτυχία μια εχθρική ίλη που συνάντησε. Στη σύγκρουση αυτή σκοτώθηκαν ή τραυματίστηκαν 17 Έλληνες. Μεταξύ των πληγωμένων ήταν ο Νικηταράς και ο Άγγλος Χουίτκομ. Ο υπασπιστής του Χατζημιχάλη Νταλιάνη, Παναγιώτης Χρυσανθόπουλος ή Κακλαμάνος, έχασε το δεξί του χέρι.\nΕπιστρέφουμε όμως στον βαριά λαβωμένο Καραϊσκάκη. Όταν έφτασε στη σκηνή, οι στρατιώτες τον κατέβασαν από το άλογο και τον μετέφεραν στον γιατρό, που διαπίστωσε ότι είχε τραυματιστεί θανάσιμα στη βουβωνική χώρα. Τότε τον πήγαν στο πλοίο των Βρετανών στο Φάληρο, έστρωσαν ένα χαλί στην καμπίνα του Τσορτς και τον τοποθέτησαν εκεί.\nΟ Καραϊσκάκης κατάλαβε ότι η πληγή του ήταν θανάσιμη. Κάλεσε αμέσως ιερέα, εξομολογήθηκε, μετάλαβε, ζήτησε συγχώρεση απ’ όλους τους παρόντες και ζήτησε να τον θάψουν στην εκκλησία του Αγίου Δημητρίου της Σαλαμίνας. Αστειεύτηκε με τους συναγωνιστές του, τους συμβούλευσε να παραμείνουν ενωμένοι για το καλό της οατρίδας και τουλάχιστον ως τις 3 π.μ. της 23ης Απριλίου, είχε πλήρη διαύγεια. Κατά τον Σπυρίδωνα Τρικούπη («Ιστορία της Ελληνικής Επανάστασης»), πέθανε γύρως τις 4 π.μ. «Εν μέσω δριμύτατων πόνων» κατά τον Λάμπρο Κουτσονίκα, ενώ σύμφωνα με άλλες πηγές στις 8 π.μ. Ο θάνατός του προκάλεσε θύελλα ενθουσιασμού στους αντιπάλους. Ο Κασομούλης αναφέρει πως ήδη από το βράδυ της 22ας Απριλίου οι Τουρκαλβανοί φώναζαν στους φρουρούς των ελληνικών θέσεων : «Ωρέ ο Καραϊσκάκης ο γιος της καλόγριας πέθανε. Όλοι να βάλετε μαύρα γιατί άλλον σαν κι αυτόν δεν έχετε». Πραγματικά, κανένας άλλος Έλληνας δεν είχε τις αρχηγικές του ικανότητες. Η σορός του μεταφέρθηκε στο ναό του Αγίου Δημητρίου της Σαλαμίνας.\nTo ερώτημα του τίτλου είναι σίγουρα ένα από τα μεγαλύτερα μυστήρια της Επανάστασης του 1821. Να αναφερθούμε σε δύο δεδομένα. Ο Καραϊσκάκης πυροβολήθηκε ενώ ήταν έφιππος, ενώ η μοιραία σφαίρα είχε φορά από πάνω προς τα κάτω. Αυτός που σκότωσε δηλαδή τον Καραϊσκάκη ήταν καβαλάρης που ανασηκώθηκε από τη σέλα του αλόγου του και πυροβόλησε τον Ρουμελιώτη οπλαρχηγό.\nΑναφέρουμε τις εκδοχές, όπως τις παραθέτει στο έξοχο βιβλίο του «1821 : Οι Μάχες των Ελλήνων για την Ελευθερία», ο Νίκος Γιαννόπουλος.\nΟ γραμματέας του Καραϊσκάκη, Δημήτριος Αινιάν, αναφέρει σε βιβλίο που τύπωσε το 1833 ότι, λίγο πριν ξεψυχήσει, ο γιος της καλόγριας είπε στους Χριστόδουλο Χατζηπέτρο και Γαρδικιώτη Γρίβα ότι «επληγώθη από το μέρος των Ελλήνων, ότι εγνώριζεν τον αίτιον και ότι αν ήθελε ζήσει, ήθελε τον κάμει γνωστόν και εις το στρατόπεδον».\nΟ Ιωάννης Ζαμπέλιος, στην τραγωδία «Γεώργιος Καραϊσκάκης», αναφέρει ότι ο Καραϊσκάκης είπε προς τους Χατζηπέτρο και Γρίβα : «Αύριο αν είμαι ζωντανός ακόμη, ελάτε να σας πω ένα μυστικόν». Στη συνέχεια όμως τονίζει ότι το μυστικό δεν ήταν η δολοφονία του Καραϊσκάκη από Έλληνες. Ο Κ. Μαργαρίτης γράφει για το μοιραίο βόλι «…το οποίον είναι άδηλον πόθεν ερρίφθη, πολλοί φρονούσι ότι ερρίφθη από τους αντιζήλους του».\nΟ Λάμπρος Κουτσονίκος και ο Χρήστος Βυζάντιος αναφέρουν ότι πυροβολήθηκε από το τουρκικό οχύρωμα.\nΟ Κασομούλης επιβεβαιώνει τη στιχομυθία Καραϊσκάκη, Χατζηπέτρου και Γαρδικιώτη και αναφέρει ότι ένας Χιμαριώτης, ο Κώστας Στράτης, πιστός του Κίτσου Τζαβέλα, λίγο πριν πεθάνει εξομολογήθηκε και είπε ότι στη διάρκεια της συμπλοκής, καθώς έκανε περιστροφή με το άλογό του για να πάρει καλύτερη θέση, άθελά του πυροβόλησε τον Καραϊσκάκη. Φαίνεται όμως ότι όλοι οι άνδρες του Τζαβέλα πολεμούσαν πεζοί. Ο Δημήτρης Φωτιάδης, στο έργο του «Καραϊσκάκης», αναφέρει ότι από τα γραφόμενα του Κασομούλη προκύπτουν τα εξής :\nΗ υποψία ότι ο δολοφόνος ήταν Έλληνας ήταν διάχυτη στους συντρόφους του Καραϊσκάκη. Αν και περιστοιχιζόταν από ιππείς που τον λάτρευαν, κάποιος ίσως δωροδοκήθηκε για να τον σκοτώσει. Εξάλλου, ανάμεσα στους ιππείς υπήρχαν και φιλέλληνες. Η εξομολόγηση του Κώστα Στράτη αποδεικνύει το πόσο πιθανή ήταν η άποψη για τη δολοφονία του Καραϊσκάκη από Έλληνα. Υπάρχει μια πιθανότητα κάποιοι Τούρκοι ιππείς να είχαν παραμείνει ανάμεσα στους Έλληνες και, αναγνωρίζοντας τον Καραϊσκάκη, να τον σκότωσαν. Τέλος, ο Κασομούλης αναφέρει ότι η φλόγωση της πληγής του Καραϊσκάκη τον έκανε να μιλά για πυροβολισμό από ελληνικό χέρι.\nΟ Γενναίος Κολοκοτρώνης γράφει ότι δύο Τούρκοι που βρίσκονταν στην μάντρα-οχύρωμα, αναγνώρισαν τον Καραϊσκάκη και τον πυροβόλησαν στην κοιλιά. Ανάλογη είναι και η άποψη του Χρήστου Βυζάντιου, όμως και οι δύο αυτές γνώμες χωλαίνουν στο ότι δεν δικαιολογείται με τις θεωρίες τους η φορά της σφαίρας. Ο Μακρυγιάννης, σε μεταγενέστερα κείμενά του, θεωρεί ηθικό αυτουργό της δολοφονίας του Καραϊσκάκη τον Μαυροκορδάτο.\nΟ Χριστόφορος Περραιβός θεωρεί ότι τον Καραϊσκάκη πυροβόλησε Τούρκος καβαλάρης που αφίππευσε (πράγμα πολύ δύσκολο μέσα στη συμπλοκή). Έτσι όμως δεν διακιολογείται η φορά της σφαίρας.\nΟ φιλέλληνας συνταγματάρχης Έιδεκ παρουσιάζει μιαν άλλη εκδοχή. Είδε το τραύμα του Καραϊσκάκη και κάνει λόγο για «δύο σφαιρών διατρυπηθέντων εντοσθίων αυτού…».\nΤο 1982, η Ελένη Αγγελομάτη – Τσουγκαράκη δημοσίευσε ένα νέο χειρόγραφο του Κύπριου αγωνιστή Ιωάννη Σταριανού που πήρε μέρος στις μάχες της Αττικής. Περιληπτικά, ο Σταυριανός αναφέρει ότι βρισκόταν πολύ κοντά στο σημείο όπου πυροβολήθηκε ο Καραϊσκάκης και είδε «εκπυρσοκρότησιν όπλου από τον ημέτερον στρατόν και ευθύς ο πυροβολήσας ανεμείχθη εις τον στρατόν. Αυτός ήτο ο επικατάρατος δολοφόνος του Καραϊσκου. Ο Σταυριανός αναφέρει επίσης ότι Τούρκος σε κοντινή απόσταση δεν υπήρχε σε καμία περίπτωση. Το χειρόγραφο όμως συνεχίζει και ο Σταυριανός γράφει ότι δύο χρόνια αργότερα ήταν φρουρός στον Ακροκόρινθο και συνομιλούσε με έναν ιερέα, ο οποίος του είπε ότι εξομολογώντας έναν στρατιώτη που είχε μείνει παράλυτος, την τελευταία μέρα της ζωής του, του αποκάλυψε ότι του έδωσαν 70… Εκεί το χειρόγραφο σταματά! Η Ελένη Αγγελομάτη – Τσουγκαράκη θεωρεί ότι ο ετοιμοθάνατος ήταν Σουλιώτης που δωροδοκήθηκε για να δολοφονήσει τον Καραϊσκάκη. Ο Δημήτρης Σταμέλος γράφει ότι, κατά την μεταφορά του, ο Καραϊσκάκης είχε δίπλα του τον Κίτσο Τζαβέλα, στον οποίο έλεγε συνεχώς : «Κίτζιο μπιρ (γιε μου Κίτσο) να μου ζήσεις». Αν γνώριζε όντως τον δολοφόνο του ο Καραϊσκάκης και ήξερε ότι αυτός ήταν Σουλιώτης, θα μιλούσε έτσι στον Τζαβέλα ;\nO Σταμέλος θεωρεί ότι η δολοφονία του Καραϊσκάκη οργανώθηκε από τους Μαυροκορδάτο, Τσορτς και Κόχραν, καθώς η αγγλική κυβέρνηση δεν ήθελε να απελευθερωθεί η Στερεά Ελλάδα. Το ίδιο πιστεύουν και οι Σπυρομήλιος και Φωτιάδης. Αν και οι Τσορτς και Κόχραν ευθύνονται για τη συντριβή στη μάχη του Ανάλατου, δεν υπάρχουν αδιάσειστα στοιχεία για εμπλοκή τους στη δολοφονία του Καραϊσκάκη.\nΦυσικά δεν γνωρίζουμε τον δολοφόνο του Καραϊσκάκη, αλλά η γενικότερη στάση των Τσορτς και Κόχραν ήταν ύποπτη. Η αλήθεια είναι ότι ο Καραϊσκάκης ήταν ριψοκίνδυνος. Σε μάχη στο Κομπότι της Άρτας τον Μάιο του 1821, ακάλυπτος ειρωνευόταν τους εχθρούς που υποχωρούσαν. Δέχτηκε μία σφαίρα στα γεννητικά όργανα, αλλά ευτυχώς ανάρρωσε. Σε επιστολή που του έστειλε ο Κολοκοτρώνης και τον βρήκε ετοιμοθάνατο, του εξηγούσε ότι ο ρόλος του στρατηγού είναι να διοικεί και να εκπονεί σχέδια και όχι να πολεμά στην πρώτη γραμμή…\nΗ ΜΑΧΗ ΤΟΥ ΑΝΑΛΑΤΟΥ\nΤελικά, την επόμενη μέρα, μέσα σε κλίμα θλίψης και κατήφειας και μετά από επιμονή, ιδίως του Κόχραν, με την ψυχολογία των Ελλήνων στο ναδίρ, έγινε η επίθεση που είχε σχεδιαστεί εναντίον του Κιουταχή. Η μάχη κατέληξε σε πανωλεθρία των Ελλήνων, ίσως μεγαλύτερη κι από εκείνη στο Πέτα. 1.000 – 1.500 άνδρες σκοτώθηκαν σε λιγότερο από μία ώρα και 240 αιχμαλωτίστηκαν, οι οποίοι σύντομα αποκεφαλίστηκαν ή βασανίστηκαν μέχρι θανάτου.\nΔύο χαρακτηριστικά γεγονότα από τη μάχη αυτή (24 Απριλίου 1827), γνωστή ως «Μάχη του Ανάλατου» : Η περίεργη αδράνεια του Κίτσου Τζαβέλα με 7.000 άνδρες, που δεν πήραν μέρος στη μάχη και το τέλος του ξάδελφου τού Μάρκου, Τούσια Μπότσαρη, που βρισκόταν ανάμεσα σε όσους είχαν διασωθεί. Βλέποντας την πλήρη καταστροφή, είπε στους γύρω του : «Δεν θέλω να σωθώ μαζί σας, αλλά να χαθώ με τους δικούς μου». Όρμησε με το άλογό του σ’ ένα εχθρικό σώμα και σκοτώθηκε.\nΑπό τους αιχμαλώτους γλίτωσε μόνο ο Δ. Καλλέργης, καθώς ο αδελφός του κατέβαλε ως λύτρα 45.000 πιάστρα κι ένα άλογο. Πριν τον αφήσουν ελεύθερο, οι Τούρκοι του έκοψαν το ένα αφτί! Ένας άλλος επιφανής αιχμάλωτος, ο Γ. Δράκος, εκτελέστηκε 40 μέρες μετά τη σύλληψή του.\nΚαι φυσικά, δεν έλειψε το γνωστό «γαϊτανάκι» καταλογισμού ευθυνών. Κατηγορήθηκε ο Μακρυγιάννης επειδή στήριξε τον Κόχραν. Ο υπασπιστής του Τσορτς, Καρλ ο’ Φάλον, ρίχνει κι αυτός τις ευθύνες στον Κόχραν, τον οποίου όμως δικαιολογεί εν μέρει καθώς πιεζόταν από τον επικεφαλής της φρουράς της Ακρόπολης, Φαβιέρο, που αν και είχε εφόδια για 10 μήνες, πίεζε για άμεση επέμβαση. Ο Βυζάντιος αναφέρει όμως ότι δεν ευθύνεται ο Φαβιέρος για τις εκκλήσεις, αλλά οι Αθηναίοι δημογέροντες (!), οι οποίοι δεν είχαν εμπιστοσύνη στους άντρες του Γκούρα που φοβόταν ότι θα εγκαταλείψουν τον Ιερό Βράχο! Δυστυχώς, 190 χρόνια μετά, φαίνεται…σαν να μην πέρασε μια μέρα από τότε…\nΔείτε σχετικά το “πόρισμα” του ιατροδικαστή Φ. Κουτσάφτη\nΠροηγούμενο άρθροΤα Μυστήρια του Ταΰγετου και η Εξαφάνιση Λιαντίνη (video)\nΕπόμενο άρθροΚαστελλόριζο: το ακριβότερο κομμάτι γης στον πλανήτη\nΠΕΙΤΕ ΣΤΟΝ ΚΟΣΜΟ ΤΗΝ ΑΛΗΘΕΙΑ: «ΕΞΩΓΗΙΝΟΙ ΠΕΡΝΑΝΕ ΜΠΡΟΣΤΑ ΣΤΑ ΜΑΤΙΑ ΣΑΣ...\nΣύμβολα με διαφορετική έννοια από αυτήν που γνωρίζουμε. Ανάποδος σταυρός και...


Κικίλιας: «Μεγαλείο ψυχής ο Μπλατ, παράδειγμα για όλους στον αθλητισμό!» (gTV) – ArenaLarissaGr\nΑπό την πλευρά του, ο προπονητής του Ολυμπιακού τόνισε: «Πρώτα απ’ όλα νιώθω πολύ μεγάλη τιμή που είμαι εδώ μαζί σας κ. Υπουργέ. Αποτελεί μεγάλη τιμή κι ευχαρίστηση που βρίσκομαι εδώ ως άνθρωπος του αθλητισμού και ενθαρρύνω τη βοήθεια για όλους τους Ελλήνες πολίτες. Η κατάστασή μου είναι γνωστή και φυσικά νιώθω ευθύνη να στείλω ένα θετικό μήνυμα, για να δώσω κίνητρο σε όλους όσους αντιμετωπίζουν διάφορα θέματα και πιο το σημαντικό είναι να είναι ανοικτοί και να γνωρίζουν την υγεία τους. Είναι κρίσιμο κι αναγκαίο για όλους μας και σας ευχαριστώ που μου δώσατε την ευκαιρία να το κάνω αυτό. Είναι μεγάλη ευχαρίστηση και τιμή να βρίσκομαι εδώ στην Ελλάδα και μαζί σας».\nΕΠΟΜΕΝΟ ΑΡΘΡΟ Super League 1: Το τηλεοπτικό πρόγραμμα της πρεμιέρας\nΠΡΟΗΓΟΥΜΕΝΟ ΑΡΘΡΟ Λαμία: Ο Παπαϊωάννου στην προπόνηση


Liverpool 2 - 0 Manchester United - Βαθμολογίες Παιχτών: Big Virg is at it again! - LiverpoolFans.gr\nLiverpool 2 – 0 Manchester United – Βαθμολογίες Παιχτών: Big Virg is at it again!\n20 Ιανουαρίου, 2020 Θοδωρής Σπανός\nΤην 21η νίκη της στη φετινή Premier League πέτυχε η Liverpool επικρατώντας πιο άνετα απ’ότι δείχνει το τελικό 2-0 της Manchester United.\nTo τέρμα του Virgil Van Dijk στο 14′ ήταν αρκετό, ωστόσο με εμφατικό τρόπο ο Mo Salah έγραψε το 2-0 στις καθυστερήσεις του αγώνα για τη Liverpool και εκτόξευσε την ομάδα του Jurgen Klopp στο +16 από τη δεύτερη Manchester City με παιχνίδι λιγότερο.\nΗ ομάδα μας ξεκίνησε δυνατά το παιχνίδι, βρέθηκε μπροστά στο σκορ με τον Van Dijk, είδε δύο τέρματα να ακυρώνονται σωστά (Firmino, Wijnaldum), έχασε ευκαιρίες με τους Mane και Salah και μετέτρεψε σε ντέρμπι ένα παιχνίδι που θα έπρεπε να είναι 3-0.\nΗ United αντέδρασε προς το τέλος του παιχνιδιού με κύριο εκφραστή της τον Martial, ωστόσο μια ονειρεμένη ασσίστ του Alisson και μια κούρσα με πανέμορφο τελείωμα του Salah έδωσαν μια και καλή τέλος στον αγώνα.\nAlisson Becker: Σταθερότατος σε όλη τη διάρκεια του παιχνιδιού, επενέβη εκεί που χρειαζόταν και πάρα πολύ καλός με την μπάλα στα πόδια εκπληκτική assist στον Salah στο τέλος του παιχνιδιού. Bonus βαθμοί για το ότι έτρεξε πρώτος όλο το γήπεδο για να πανηγυρίσει με τον Αιγύπτιο.\nVirgil Van Dijk: O απόλυτος άρχοντας του αγώνα. Πέτυχε το 1-0 με κεφαλιά, ενώ ήταν ασταμάτητος στην άμυνα, δεν άφησε να περάσει απολύτως τίποτα. Είναι ο καλύτερος παίχτης στον κόσμο; Πιθανότατα ναι!\nJoe Gomez: Δεν πλησίασε την απόδοση του Van Dijk καθώς είχε 1-2 ψιλολαθάκια, ωστόσο ακόμα μια πολύ καλή εμφάνιση από το νεαρό Άγγλο στην άμυνα.\nAndrew Robertson: Μετρημένη εμφάνιση από τον Σκοτσέζο που δεν πρόσφερε πολλα επιθετικά, ήταν μέτριος στο πρώτο ημίχρονο, ανέβηκε πάρα πολύ όμως στο δεύτερο.\nTrent Alexander-Arnold: Δεν ήταν εκθαμβωτικός, έκανε όμως τη δουλειά του εκτελώντας επικίνδυνα στημένα. Είχε 1-2 λάθος αντιμετωπίσεις του Martial αμυντικά.\nJordan Henderson: Αρχηγική εμφάνιση από τον Henderson. Κινήθηκε σε όλα τα μήκη και τα πλάτη του γηπέδου, κυνήγησε όλες τις μπάλες, κέρδισε πολλές μονομαχίες, ενώ είδε τον De Gea να αποσωβεί το εκπληκτικό του σουτ. Highlight το σπριντ που έκανε στο τέλος του παιχνιδιού κερδίζοντας τον νεοεισαχθέντα Dalot.\nGeorginio Wijnaldum: Εκπληκτικό και το 90λεπτο του Wijnaldum όπου και αυτός σκύλιασε στο κέντρο, κράτησε μπάλα και πήρε περισσότερες πρωτοβουλίες απ’ότι μας συνηθίζει. Είδε δυστυχώς το γκολ του να ακυρώνεται καθώς βρέθηκε offside για λίγα εκατοστά.\nAlex Oxlade-Chamberlain: Ο χειρότερος από τους 3 του κέντρου, χωρίς όμως να είναι κακός. Δεν είχε λάθη, ωστόσο οι υπόλοιποι τον επισκίασαν. Πολύ όμορφη assist στο offside goal του Wijnaldum.\nMohamed Salah: Πάρα πολύ καλό ματς του Αιγύπτιου που έχασε το άχαστο, έβαλε όμως το κερασάκι στην τούρτα στο τέλος του αγώνα. Κράτησε και μοίρασε πολύ όμορφα την μπάλα δείχνοντας πόσο σημαντικός παίχτης είναι στην ομάδα που έχει χτίσει ο Klopp.\nSadio Mane: Πάρα πολύ δραστήριος, σπατάλησε όμως 4 πολύ σημαντικές ευκαιρίες που έστω σε μια από αυτές έπρεπε να είχε σκοράρει. Ευτυχώς δεν κόστισε στην ομάδα μας, όμως πρέπει να είναι πιο αποτελεσματικός μπροστά από το τέρμα.\nRoberto Firmino: Δραστήριος όπως πάντα και ο Bobby που είδε και αυτός να του ακυρώνεται ένα υπέροχο τέρμα. Βοήθησε τα μέγιστα τόσο στο επιθετικό κομμάτι, όσο και στο pressing, ενώ ακόμα τον ψάχνει ο Wan-Bissaka.\nAdam Lallana (στη θέση του Alex Oxlade-Chamberlain στο 64΄): Από τα άσχημα παιχνίδια του Άγγλου, ήταν ένα κλικ κάτω από τους υπολοίπους όταν κληθηκε να βοηθήσει.\nDivock Origi (στη θέση του Roberto Firmino στο 84′): Ακόμα μια συμμετοχή για τον Βέλγο.\nFabinho (στη θέση του Sadio Mane στο 84′): Επιστροφή στο χορτάρι για τον Βραζιλιάνο.\nJurgen Klopp: Είχε τον πλήρη έλεγχο του παιχνιδιού για 70′, και σίγουρα θα ήθελε να είχε δει την ομάδα του να έχει πετύχει παραπάνω από ένα τέρμα. Πελάγωσε λίγο κατά την αλλαγή του συστήματος του Solkjaer, ωστόσο ήταν μια ακόμα πειστική εμφάνιση για τη Liverpool που συνεχίζει δυναμικά με 21-1-0.\nPrevious Jurgen Klopp: «Οι οπαδοί να τραγουδούν ότι θέλουν, εκτός από το όνομα μου πριν το τέλος των αγώνων!»\nNext Πιο έτοιμη από ποτέ | Liverpool 2-0 Manchester United: Match Review


Η λεπτομέρεια που κρίνει τη δουλειά του Γιώργου Δώνη – Panathinaikos Kosmos\nΗ ρήση η λεπτομέρεια κάνει τη διαφορά, ισχύει στη συντριπτική πλειονότητα των περιπτώσεων. Στις εργασιακές σχέσεις αποτυπώνει τη σημασία που δίνει ο ένας συνεργάτης στον άλλο: εάν τον εισακούει ή αν προσπερνάει κάθε τι που λέει… Είναι ο πιο χαρακτηριστικός δείκτης για τη «χημεία» που έχουν δύο άνθρωποι.\nΑυτή η παράμετρος θα κρίνει τη δουλειά του Γιώργου Δώνη στον Παναθηναϊκό. Από τη βαρύτητα με την οποία θα αντιμετωπίσει ο Τσάβι Ρόκα τις εισηγήσεις του Γιώργου Δώνη. Διότι δεν θα έχει κανένα νόημα για τον Δώνη να συνεχίσει, εφόσον ο προϊστάμενος του στη διεύθυνση του ποδοσφαιρικού τμήματος δεν τον υπολογίζει…\nΟ Δώνης εξήγησε στη συνέντευξη του στην «Αθλητική Κυριακή» ότι θα παραδώσει την έκθεση του και θεωρεί ότι την έχει προσαρμόσει στα οικονομικά δεδομένα της ΠΑΕ. Ο Ρόκα θα την μελετήσει, αν και σίγουρα έχει μία ιδέα για τα γραφόμενα του Δώνη και θα αποφασίσει ποιες από τις εισηγήσεις του προπονητή θα ικανοποιήσει.\nΟ Δώνης επανέλαβε ότι έχει υποχωρήσει σε αρκετά ζητήματα και εμμέσως, έθεσε ένα όριο. Δεν διευκρίνισε ποιο είναι αυτό, όμως είναι προφανές ότι δεν θα ανεχτεί να αισθανθεί περιθωριοποιημένος. Ο Δώνης σέβεται το οργανόγραμμα του Γιάννη Αλαφούζου, αλλά επειδή επηρεάζεται η δουλειά του ζητάει λόγο και ρόλο στον σχεδιασμό της ομάδας.\nΣυνεπώς, το μέλλον εναπόκειται στον Τσάβι Ρόκα. Ο τεχνικός διευθυντής του Παναθηναϊκού είναι αρμόδιος για να οριοθετήσει την ανάμειξη του προπονητή στις μεταγραφές, έχοντας την εμπιστοσύνη του Αλαφούζου. Ο Καταλανός ισχυρίζεται ότι δεν σκοπεύει να αγνοήσει τον Δώνη, όμως αυτό θα αποδειχτεί στην πράξη.\nΜετά από ένα μεγάλο χρονικό διάστημα φημών, «διαρροών» και… δημοσιογραφικών πληροφοριών, πλησιάζει η ώρα της αλήθειας. Ο Ρόκα και ο Δώνης είτε θα συνεργαστούν, είτε ο πάγκος του Παναθηναϊκού θα μείνει κενός…


Γαμήλια Τελετή | fanarivillas.gr\nHome » ΓΑΜΟΙ » Γαμήλια Τελετή\nFanari Villas: η ιδανική επιλογή για έναν αξέχαστο γάμο στη Σαντορίνη!\nΗ Οία της Σαντορίνης είναι ένα από τα ομορφότερα μέρη του κόσμου για να τελεστεί ο γάμος σας. Δεν υπάρχουν λόγια για να περιγράψουν το ρομαντικό και μαγευτικό τοπίο της. Βρίσκεται στην αγκαλιά του καταγάλανου Αιγαίου και της εκπληκτικής Καλντέρας, με θέα στο ηφαίστειο και το ασύγκριτο ηλιοβασίλεμα.\nΟι γάμοι στο Fanari Villas τελούνται στις υπέροχες βεράντες του ξενοδοχείου που βλέπουν στη μοναδική Καλντέρα την ώρα που βασιλεύει ο ήλιος. Ο χώρος της τελετής διακοσμείται με λουλούδια και ειδικές ανθοσυνθέσεις, κεριά και δάδες, ανάλογα με το γούστο σας, κατόπιν δικής σας παραγγελίας. Εάν ο καιρός δεν επιτρέπει να γίνει η τελετή σ’ εξωτερικό χώρο, ο γάμος σας μπορεί να τελεστεί σε "υπόσκαφο" χώρο της πισίνας, ο οποίος μπορεί να φιλοξενήσει έως 15 άτομα.\nΟι διοργανωτές μας μπορούν να σας συμβουλεύσουν για το σχεδιασμό της νυφικής ανθοδέσμης, τα μαλλιά της νύφης και τη μπουτονιέρα του γαμπρού, καθώς και για έθιμα όπως η ρίψη ρυζιού και ροδοπετάλων στη λήξη της τελετής. Αναλαμβάνουμε επίσης το σχεδιασμό ανθοδεσμών για τις μητέρες των Νεονύμφων, την κουμπάρα και το παρανυφάκι έαν είναι κορίτσι, καθώς και μπουτονιέρες για τους πατεράδες των Νεονύμφων, τον κουμπάρο και το παρανυφάκι εάν είναι αγόρι.\nΗ μεταφορά σας στο χώρο της τελετής μπορεί να γίνει με παραδοσιακό Σαντορινιό τρόπο, με ένα πράο και γλυκό γαϊδουράκι που έχει στολιστεί με φρέσκα λουλούδια. Έχετε επίσης τη δυνατότητα να επιλέξετε ένα πολυτελές αυτοκίνητο για τη μεταφορά σας. Εάν το επιθυμείτε, παραδοσιακοί μουσικοί (βιολί - μαντολίνο) μπορούν να σας συνοδεύσουν έως το χώρο της τελετής.\nΤο ξενοδοχείο συνεργάζεται με φωτογράφο και βιντεογράφο που θα καταγράψουν τις πιο ξεχωριστές στιγμές της ζωής σας. Οι υπηρεσίες του φωτογράφου περιλαμβάνουν 60 φωτογραφίες 13Χ20, 1 CD με τις φωτογραφίες κι ένα άλμπουμ. Υπάρχει δυνατότητα εκτύπωσης περισσοτέρων φωτογραφιών, κατόπιν αιτήσεώς σας.\nΕάν θέλετε να προσφέρετε μπομπονιέρες στο γάμο σας, μπορούμε να σας παρέχουμε απλές με τούλι ή ειδικά σχεδιασμένες για εσάς, ανάλογα με το γούστο σας. Οι μπομπονιέρες πρέπει να έχουν επιλεγεί τουλάχιστον 15 ημέρες πριν την ημερομηνία του γάμου σας. Για όσους επιλέξουν να κάνουν θρησκευτικό γάμο, μπορούμε να τους παρέχουμε στέφανα, λαμπάδες, ποτήρι, επάργυρο δίσκο για το κρασί και το ποτήρι, καλάθια μπομπονιέρων, τραπεζομάντιλο κ.α., τα οποία μπορούν και να αγοράσουν, εφόσον το επιθυμούν.\nΣτο τέλος της τελετής, εάν παραγγελθεί, προσφέρεται αφρώδες κρασί / σαμπάνια στους νεονύμφους, ώστε να κάνουν πρόποση και να φωτογραφηθούν. Μπορείτε να ζητήσετε ποτήρια σαμπάνιας για τους καλεσμένους του γάμου σας, είτε σαν ποτό καλωσορίσματος καθώς φτάνουν στο χώρο της τελετής, είτε για να συμμετάσχουν και αυτοί στην πρόποσή σας.\nΙδιαίτερα δημοφιλή είναι τα δωράκια για τους καλεσμένους για να τους ευχαριστήσετε για την παρουσία τους. Μπορείτε επίσης να τους παρέχετε φωτογραφικές μηχανές μιας χρήσεως για να αποθανατίσουν την πιο ξεχωριστή ημέρα της ζωής σας.\nΠροτείνουμε να φροντίσετε για τη γαμήλια τελετή σας όσο το δυνατόν νωρίτερα για να εξασφαλίσετε την ημερομηνία που επιθυμείτε, αφού η Σαντορίνη είναι ένας πολύ δημοφιλής προορισμός για γάμους και γαμήλια ταξίδια.\nΦωτογραφίες από τη Γαμήλια Τελετή :


EL - «Αν δεν κάνει το εμβόλιο δεν θα μπορεί να πάει πουθενά»! Ανατριχιαστικά λόγια καθώς η «προπαγάνδα» εξαπλώνεται, vid\n«Αν δεν κάνει το εμβόλιο δεν θα μπορεί να πάει πουθενά»! Ανατριχιαστικά λόγια καθώς η «προπαγάνδα» εξαπλώνεται, vid\nΕλλιπής ενημέρωση, ευκολότερα θύματα»...\nΌπως δήλωσε χτες, η πρόεδρος της Επιτροπής Εμβολιασμού, Μαρία Θεοδωρίδου, ο εμβολιασμός παιδιών ακόμα κι αν αποφασιστεί και όποτε αποφασιστεί «δεν θα έχει υποχρεωτικό χαρακτήρα».\nΗ κυρία Θεοδωρίδου τόνισε ότι ήδη Ηνωμένες Πολιτείες της Αμερικής και Καναδάς εμβολιάζουν τα παιδιά με τα εμβόλια αυτά, η αποτελεσματικότητα των οποίων αγγίζει το 100% όπως δείχνει πρόσφατη μελέτη. Τα παιδιά παρουσίασαν ήπιες, συνήθεις ανεπιθύμητες ενέργειες, όπως ξέρουμε από τα παιδικά εμβόλια. Από τα 1.005 παιδιά που εμβολιάστηκαν στο πλαίσιο αυτής της μελέτης, κανένα δεν ανέπτυξε νόσο. Η επιτροπή σημειώνει ότι ο περιορισμένος αριθμός παιδιών που συμπεριλαμβάνει η μελέτη δεν θα μπορούσε να ανιχνεύσει σπάνιες ανεπιθύμητες ενέργειες.\nΧθες τέθηκε από πολλούς το εύλογο ερώτημα: Θα εμείνουν οι «ειδικοί» στην άποψη πως ο εμβολιασμός δεν θα είναι υποχρεωτικός και ότι πιθανές παρενέργειες δεν μπορούν να προβλεφθούν ή θα υπάρχει διαφορετική αντιμετώπιση των ανεμβολίαστων παιδιών από την σχολική κοινότητα;;;\nΠάντως υπάρχουν γονείς που θα εμβολιαστούν οι ίδιοι ή και τα παιδιά τους, καθώς, όπως νομίζουν, αν δεν το κάνουν δεν θα μπορούν να πάνε πουθενά. Το Σαββατοκύριακο, συγκεκριμένα, διεξήχθη ένα ρεπορτάζ από μέσο ενημέρωσης, κατά το οποίο γονείς ρωτήθηκαν σε σχέση με το αν θα εμβολίαζαν τα παιδιά τους.\n«Άμα δεν κάνει το εμβόλιο δεν θα μπορεί να πάει πουθενά, οπότε πρέπει να το κάνει», λέει μια γυναίκα-μητέρα στο 1.26 του παρακάτω βίντεο! Η «προπαγάνδα υπέρ των εμβολίων», όπως την αποκάλεσαν σήμερα, πριν από λίγο, σε πρωϊνή εκπομπή δείχνει να δουλεύει καλά.\nΔείτε στο παρακάτω βίντεο από το 3.10 να χρησιμοποιείται ο όρος «προπαγάνδα υπέρ των εμβολίων», με αφορμή τον θάνατο της 44χρονης μετά το εμβόλιο της Astrazeneca:\nPrevΠροηγούμενο ΆρθροΠότε θα γίνει η παρουσίαση των συλλεκτικών νομισμάτων για το 1821, από την Ι. Αρχιεπισκοπή Αυστραλίας\nΕπόμενο ΆρθροΡεσιτάλ ειδικών στα κανάλια: «Να πείσουμε τους γονείς να εμβολιάσουν τα παιδιά τους όλων των ηλικιών» – ΒΙΝΤΕΟNext


NEWS MESSINIA - ΜΕΣΣΗΝΙΑΚΑ ΝΕΑ και ΕΙΔΗΣΕΙΣ: Ο καιρός της νέας εβδομάδας\nΗ Εθνική Μετεωρολογική Υπηρεσία (εθνικό μετεωρολογικό κέντρο) παρουσιάζει τη γενική πρόγνωση καιρού Ελλάδας 3 έως 7 ημερών που ισχύει από την Κυριακή έως και\nΚυριαρχούν οι χιονοπτώσεις από Ήπειρο, Δυτ. Μακεδονία και τη Δυτ. Στερεά.\nΘα συνοδεύονται από πτώση της θερμοκρασίας όλη σχεδόν την εβδομάδα και όλη τη χώρα.\nΣτο νομό Μεσσηνίας πάντως η εβδομάδα ξεκινάει με άστατο καιρό, αλλά τις άλλες μέρες θα υπάρχουν και διαστήματα ηλιοφάνειας.\nΚυριακή 04-02-2018: Νεφώσεις με τοπικές βροχές και καταιγίδες κυρίως στα δυτικά, τα βόρεια και τα νησιά του ανατολικού Αιγαίου, όπου τα φαινόμενα θα είναι κατά τόπους ισχυρά. Χιονοπτώσεις θα σημειωθούν στα κεντρικά και βόρεια ορεινά και στα ημιορεινά της Ηπείρου, της δυτικής Μακεδονίας και της δυτικής Στερεάς. Σταδιακή βελτίωση από το απόγευμα και από τα δυτικά. Άνεμοι από νότιες διευθύνσεις 6 με 7 και στο Αιγαίο τοπικά 8 και πιθανόν πρόσκαιρα 9 μποφόρ. Στα δυτικά και τα βόρεια σταδιακά οι ανεμοι θα στραφούν σε δυτικούς βορειοδυτικούς και θα εξασθενήσουν. Θερμοκρασία: Σε πτώση στα δυτικά, τα κεντρικά και τα βόρεια.\nΔευτέρα 05-02-2018: Στα νησιά του Ανατολικού Αιγαίου νεφώσεις με τοπικές βροχές και τις πρωινές ώρες σποραδικές καταιγίδες. Στην υπόλοιπη χώρα λίγες νεφώσεις που βαθμιαία στα ανατολικά ηπειρωτικά και τη βόρεια Κρήτη θα αυξηθούν και είναι πιθανόν να εκδηλωθούν ασθενείς τοπικές βροχές. Άνεμοι: στα νησιά του νοτιοανατολικού Αιγαίου νότιοι νοτιοανατολικοί 5 με 6 και πρόσκαιρα τοπικά 7 μποφόρ. Στα υπόλοιπα από βόρειες διευθύνσεις 3 έως 5 και βαθμιαία στο βόρειο Αιγαίο τοπικά 6 μποφόρ. Θερμοκρασία: σε πτώση κυρίως στα νότια.\nΤρίτη 06-02-2018: Λίγες νεφώσεις, πρόσκαιρα αυξημένες στα ανατολικά. Από το απόγευμα σταδιακά θα αυξηθούν οι νεφώσεις στα νότια και τα δυτικά και θα εκδηλωθούν τοπικές βροχές. Άνεμοι: από βόρειες διευθύνσεις 3 με 5 μποφόρ που σταδιακά θα στραφούν αρχικά στα δυτικά και βαθμιαία στα υπόλοιπα σε ανατολικούς νοτιοανατολικούς 4 με 6 και στο Ιόνιο τοπικά 7 μποφόρ. Θερμοκρασία: χωρίς αξιόλογη μεταβολή.\nΤετάρτη 07-02-2018: Νεφώσεις κατά περιόδους αυξημένες με τοπικές βροχές και σποραδικές καταιγίδες κυρίως στα δυτικά και βόρεια με βαθμιαία εξασθένηση. Άνεμοι: νότιοι νοτιοανατολικοί 4 με 6 και στα πελάγη 7 και πιθανόν τοπικά 8 μποφόρ. Θερμοκρασία: σε μικρή άνοδο.\nΠέμπτη 08-02-2018: Τοπικές νεφώσεις παροδικά αυξημένες με σποραδικές βροχές. Άνεμοι:από νότιες διευθύνσεις 4 με 6 και στα πελάγη τοπικά 7 μποφόρ. Θερμοκρασία: χωρίς αξιόλογη μεταβολή.


Αντικατάσταση της πλακέτας του ZX Spectrum + μου με την Harlequin 128 issue 3G | Retromaniax\nΑντικατάσταση της πλακέτας του ZX Spectrum + μου με την Harlequin 128 issue 3G\nharlequin harlequin 128 zx spectrum\nΠάει περίπου ένας χρόνος όπου μετά από μια αποτυχημένη προσπάθεια να επισκευάσω τον Spectrum μου, αποφάσισα να αντικαταστήσω την πλακέτα του με μια Harlequin 128, προσυναρμολογημένη. Την αγόρασα από εδώ:\nΜου κόστισε καμμιά εκατοστή € συν τελωνείο (ο πωλητής δυστυχώς βρίσκεται στην USA) άλλα 50€, σύνολο 150€. Την παράγγειλα προσυναρμολογημένη διότι δεν έχω ξαναφτιάξει κάποιο κιτ τέτοιας κλίμακας και δεν ήθελα να έχω τίποτε τυχόν δυσάρεστες εκπλήξεις.\nΉλθε λοιπόν η ημέρα που πήρα στην κατοχή μου την πλακέτα. Το unboxing:\nΠαρατηρούμε τα dip switches πάνω δεξιά που θα δούμε στις επόμενες φωτογραφίες τι κάνουν. Υπάρχει κι ένα βύσμα τέρμα δεξιά που μάλλον χρησιμεύει για να συνδέσει κάποιος έναν card reader. Για να μην ανοίγω πολλές τρύπες στο κουτί του Spectrum, αποφάσισα να μην το αξιοποιήσω. Δυστυχώς η Harlequin δεν συνοδεύεται από manual, παρα μόνο ένα χαρτί που αναφέρει τι και τι chips υπάρχουν, καθώς και άλλα εξαρτήματα, καθώς και κάποιους διακόπτες που βλέπετε στα αριστερά της πλακέτας που ρυθμίζουν τους χρονισμούς:\nΛίγη προσοχή σε αυτό το σημείο Αναφέρονται οι συνδυασμοί των dip switches για να επιλέξουμε μοντέλο που θα εξομοιωθεί. Εγώ θα το χρησιμοποιώ κυρίως ως Spectrum 128, αλλά εξομοιώνει και άλλα μηχανήματα, όπως Jupiter Ace και ZX 81. Ήταν και ένας από τους λόγους που επέλεξα την συγκεκριμένη πλακέτα. Πειραματίστηκα λίγο με ZX 81 αλλά δεν κατάφερα να φορτώσει και να τρέξει τίποτε ως τώρα. Αυτό το Derby Pro ούτε που ξέρω τί είναι.\nΕτοιμάζομαι λοιπόν να τοποθετήσω την Harlequin στη θέση της original πλακέτας. Είχα αγοράσει και τοποθετήσει μια καινούρια μεμβράνη για τον Spectrum, οπότε ως προς αυτό τουλάχιστον δεν θα αντιμετώπιζα προβλήματα.\nΧρειάστηκε να ανοίξω μια τρύπα στο πίσω μέρος του κουτιού για τη θύρα joystick που διαθέτει η Harlequin:\nΟι άλλες αλλαγές που χρειάστηκε να κάνω, ήταν να ενώσω το reset button της Harlequin με το reset του κουτιού του Spectrum, και να προεκτείνω τα dip switches με καλώδιο, για να τα φέρω στο πάνω μέρος του όπου θα είχα καλύτερη πρόσβαση:\nΧρειάστηκε επίσης να κάνω κάποια "μπαλώματα" στο πίσω μέρος του κουτιού για να φαίνεται καλύτερα:\nΑυτή ήταν η αντικατάσταση την original πλακέτας με την Harlequin 128. Μολις βρώ λίγο χρόνο θα επιχειρήσω να δω τι παίζεται και με το ZX 81 και το Jupiter Ace mode. Είμαι ευχαριστημένος με την αγορά αυτή που έκανα. Ο Superfo ο πωλητής από τον οποίο την αγόρασα ήταν εξυπηρετικότατος και απάντησε σε όλες μου τις ερωτήσεις για τη θέση των διακοπτών χρονισμού στα διάφορα modes, καθώς και ένα ψιλοπρόβλημα που αντιμετώπισα με το πληκτρολόγιο, που για να λυθεί αντικαταστήσαμε ένα από τα chips, χωρίς πρόσθετη χρέωση.\nReactions: Rygar, freaktmp, Eagle 1 and 1 other person\nΣτην Ευρωπη το πουλαει και το Bytedelight αλλα ειναι καταστροφικά ακριβό!\nΤελικα δεν μου εστειλες το motherboard να τρεξω κανα διαγνωστικο!\nΘα το στείλω με την πρώτη ευκαιρία. Υπ' όψη όμως, είναι πιθανόν να ξήλωσα διαδρόμους (τι πιθανό δηλαδή...) και να δημιούργησα τίποτε βραχυκυκλώματα.


kapistri.blogspot.com: Το Ανθρωπάκι και η Πολιτική\nΤο Ανθρωπάκι και η Πολιτική\nΜνήμη Στρατή Τσίρκα\nΣτην κλασσική μυθιστορηματική τριλογία του, Ακυβέρνητες Πολιτείες, ο Στρατής Τσίρκας παρουσιάζει ανάμεσα στα άλλα...\nεμβληματικά πρόσωπα της τριλογίας και το Ανθρωπάκι, όπως ονομάζει ένα καθοδηγητικό στέλεχος του παράνομου κομματικού μηχανισμού της Μέσης Ανατολής. Είναι ένα πρόσωπο που ενσαρκώνει τον δογματισμό, ένας επαναστάτης που πιστεύει πως ο σκοπός αγιάζει τα μέσα. Ταυτόχρονα όμως είναι και ένας οπορτουνιστής, ικανός για όλα, για την πιο θαρραλέα, μα και την πιο βρώμικη πράξη. Η περιγραφή που κάνει ο Τσίρκας στο Ανθρωπάκι θυμίζει λίγο Όργουελ και λίγο Καίσλερ. Έτσι, ο Τσίρκας βάζει το Ανθρωπάκι να μιλά για τους επαγγελματίες επαναστάτες ως εξής : «Αυτό που μας θρέφει είναι η επίγνωση πως είμαστε σ’όλη τη γη 500, το πολύ 1000 που με την αφοσίωση, την αυτοθυσία, την ατσάλινη θέλησή μας, κατευθύνομε βασικά την πορεία του κόσμου, την μοίρα της ανθρωπότητας, για ένα πολύ καλύτερο αύριο». Το Ανθρωπάκι είναι ένα πρόσωπο που δεν συμβιβάζεται με τον άνθρωπο και τις ανάγκες του, τις αδυναμίες του αλλά και τον ίδιο τον πολιτισμό. Έτσι για παράδειγμα εξομολογείται για τους διανοούμενους και τους καλλιτέχνες: «Εκμεταλλεύομαι το αίσθημα ενοχής σας για τη σχετική καλοπέραση και σας αναγκάζω να δίνετε το μάξιμουμ. Τους καλλιτέχνες τους παρακολουθώ ακόμα πιο προσεκτικά, σημειώνω τα μικρά τους βίτσια, τα παραστρατήματά τους. Τους καλλιεργώ την τάση μιας εξομολόγησης, της απόλυτης ειλικρίνειας και εκεί πάνω τους παίρνω δηλώσεις. Απ’ τους πιο επικίνδυνους παίρνω και ντοκουμέντα, γράμματα, γραφτές αυτοκριτικές, κάνω φάκελο και περιμένω ». Μια μέρα θα χρειαστούν ... Ξαναθυμόμαστε τον Όργουελ και τον Καίσλερ. Ο άνθρωπος της νομενκλατούρας, ο γραφειοκράτης χωρίς αισθήματα. Όμως το Ανθρωπάκι του Τσίρκα, παρά τα όποια ελαττώματα του, πιστεύει στη μεσσιανική του αποστολή, το κίνητρο του δεν είναι τόσο προσωπικό, είναι η πίστη του σε μιας μορφής σωτηριολογία.\nΒέβαια το Ανθρωπάκι του Τσίρκα ανήκει στον γραφειοκρατικό κομματικό μηχανισμό μιας άλλης εποχής.. Το ερώτημα που θα μπορούσε να θέσει κανείς είναι αν το ίδιο Ανθρωπάκι κινείται και σε άλλους πολιτικο-ιδεολογικούς χώρους. Για όσους παρακολουθούν την πολιτική ζωή σε τοπικό ή σε διεθνές επίπεδο δεν θα μένει καμιά αμφιβολία ότι το Ανθρωπάκι ευδοκιμεί παντού. Σίγουρα με κάποια ιδιαίτερα χαρακτηριστικά ανάλογα με τον πολιτικό χώρο στον οποίο δραστηριοποιείται. Και σίγουρα χωρίς τη μεσσιανική αποστολή που του αποδίνει ο Τσίρκας με ιδεολογικό υπόβθρο. Αντίθετα τα ελατήρια του είναι πιο ταπεινά από του να σώσει ή να αλλάξει τον κόσμο. Τα βαθύτερα όμως χαρακτηριστικά του είναι πάντα τα ίδια: Άνθρωπος οππορτουνιστής, στυγνός, δραστήριος στο παρασκήνιο, έτοιμος να θυσιάσει συντρόφους και συναγωνιστές για τη δική του επικράτηση, με περιορισμένες συνήθως πνευματικές ικανότητες αλλά αποφασιστικός και με ισχυρή θέληση να πετύχει αυτά που επιδιώκει. Λέει πράγματα κούφια και ψεύτικα που ξέρει να τα υπερασπιστεί αλλά τις περισσότερες φορές δεν τα πιστεύει. Τον βλέπουμε να ελίσσεται και να αλλάζει χρώματα ως χαμαιλέοντας. Έχει πάρει άλλωστε προ πολλού διαζύγιο με την ηθική.\nΑν και το Ανθρωπάκι διαπρέπει στους πολιτικούς χώρους, αυτό δεν σημαίνε πως δεν δραστηριοποιείται και αλλού. Πρόκειται για ένα ιδεότυπο που είναι πανταχού παρόν. Αν ακολουθούσαμε την ανάλυση του Γερμανού κοινωνιολόγου Max Weber θα μπορούσαμε άλλωστε να παρουσιάσουμε πολλαπλά ιδεότυπα με την μορφή που το Ανθρωπάκι παίρνει στις διάφορες μεταλλάξεις του. Δεν ξέρω επίσης αν το Ανθρωπάκι θα μπορούσε με τα σημερινά δεδομένα να θεωρηθεί συγγενική μορφή με το πολυχρησιμοποιημένο ιδεότυπο του λαμόγιου. Μάλλον όχι γιατί το Ανθρωπάκι, παρά την όποια κατάπτωση του, πολιτική και ηθική, δεν πέφτει τόσο χαμηλά όσο τα σημερινά λαμόγια της πολιτικής, και όχι μόνον! Αυτό ίσως και να εξηγεί το σημερινό κατάντημα της πολιτικής όπως και την κατάρρευση των όποιων ηθικών αξιών, από όποια οπτική γωνία και αν τις δει κανείς.\nΑκυβέρνητες Πολιτείες...για να ξαναθυμηθούμε τον τίτλο της τριλογίας του Τσίρκα απ’όπου ξεκινήσαμε. Με τα ανθρωπάκια της πολιτικής, αλλά και τα κάθε λογής ανθρωπάκια να πληθαίνουν στις μέρες μας.\nΑναρτήθηκε από το KAPISTRI στις 8:52 μ.μ.\n▼ Αυγ 07 (8)\nΤο θηρίο γίνεται πιο επικίνδυνο όταν ψυχορραγεί\n«Βόμβα» στα τέλη κυκλοφορίας 800.000 ιδιοκτητών ΙΧ...\nH νέα τρόικα εσωτερικού\nΟ Ιβάν Σαββίδης ένα βήμα πριν αποκτήσει το Epsilon...\nΓαβρόγλου: Καταργείται και ο εκκλησιασμός στο Δημο...


Στην Ιταλία για την ανατροπή ο Ολυμπιακός - www.volleyplanet.gr : Ειδήσεις (νέα) για το Βόλλευ – News for Volleyball\nΜε στόχο να κάνει την υπέρβαση και την ανατροπή πρόκρισης, ο Ολυμπιακός βρίσκεται στην Ιταλία όπου το βράδυ της Πέμπτης (21:30) φιλοξενείται από την Μόντενα στο πλαίσιο του επαναληπτικού αγώνα της Φάσης των “32” του Cev Cup.\nΑποστολή δύσκολη για τον Ολυμπιακό, καθώς έχοντας χάσει με 3-2 στον αγώνα του Ρέντη καλείται στην Ιταλία να φέρει τα πάνω -κάτω για να εξασφαλίσει την παρουσία του στους “16”. Για να γίνει αυτο χρειάζεται μόνο νίκη απέναντι στην Μόντενα αφού με 3-0 ή 3-1 θα πανηγυρίσει απ ευθείας την πρόκρισή του, ή με το 3-2 θα οδηγήσει την διαδικασία στο χρυσό σετ που θα πρέπει να κατακτήσει.\nΑγωνιστικά προβλήματα δεν υπάρχουν για τον Φερνάντο Μουνιόθ που θα προσπαθήσει για το καλύτερο δυνατό αποτέλεσμα έχοντας όλους τους παίκτες στην διάθεσή του και ευελπιστεί πως στον επαναληπτικό οι «ερυθρόλευκοι» θα είναι ανταγωνιστικοί διεκδικόντας την ανατροπή.\nΟ Ισπανός τεχνικός σχολιάζοντας τον επαναληπτικό με την Μόντενα τόνισε «Πηγαίνουμε στην Ιταλία έτοιμοι να κάνουμε ένα πολύ καλό παιχνίδι, όπως έγινε και στο Ρέντη. Γνωρίζουμε το επίπεδο της Μόντενα και στο γήπεδο τους το παιχνίδι θα είναι δύσκολο. Εμείς θα κάνουμε το παιχνίδι μας, θα πιέσουμε τους αντιπάλους ώστε να ανοίξει το παιχνίδι για εμάς. Διαθέτουν μερικούς από τους καλύτερους παίκτες του κόσμου και ένα πολύ υψηλού επιπέδου τεχνικό επιτελείο, αλλά εμείς θα διεκδικήσουμε τις πιθανότητες μας. Θα τα δώσουμε όλα για το καλύτερο δυνατό αποτέλεσμα».\nΟ νικητής που θα προκύψει απο την αναμέτρηση της Ιταλίας στην επόμενη φάση θα αναμετρηθεί με τον νικητή του ζευγαριού Zadruga AICH/DOB- VK OSTRAVA


Σκοτεινές Ομάδες, Σέκτες, Τάγματα & Αδελφότητες. Συντάχθηκε απο τον/την Νεφέλη - PDF\nDownload "Σκοτεινές Ομάδες, Σέκτες, Τάγματα & Αδελφότητες. Συντάχθηκε απο τον/την Νεφέλη"\n1 Τι είναι; Ξεκινώντας, θα ήθελα να διευκρινίσω και να τονίσω ότι δεν είναι όλα τα Τάγματα, Ομάδες, Αδελφότητες και Σέκτες ίδια. Υπάρχουν αρκετά, που έχουν ιδρυθεί εδώ και αρκετά χρόνια (μερικά έως και αιώνες) που χαίρουν άριστης φήμης. Δυστυχώς όμως, συγκριτικά με τον συνολικό αριθμό Ταγμάτων, Ομάδων, Αδελφοτήτων και Σεκτών που υπάρχουν, οι καλής φήμης και εγκυρότητας, αποτελούν την μειοψηφία. Δυστυχώς ο κόσμος βρίθει από Τάγματα, Ομάδες, Αδελφότητες και Σέκτες αμφίβολων έως κακών προθέσεων. Όλοι όσοι ασχολούνται με μεταφυσικά θέματα αρκετό καιρό, θα έχουν σίγουρα συναντήσει ανθρώπους που ανήκουν σε μια τέτοια, τουλάχιστον μια φορά στη ζωή τους. Με αυτήν την πλειοψηφία είναι που θα ασχοληθούμε σ αυτό το άρθρο. Οι Ομάδες ή Σέκτες: Συνήθως πρόκειται για μικρές ομάδες ανθρώπων, ξεκινώντας από 5 άτομα και φτάνοντας έως το πολύ 15. Μιλάμε δηλαδή για μικρά «coven». Ο «πυρήνας» τους είναι επίσης ολιγομελής χωρίς να αποκλείεται να είναι μόνο 1 άνθρωπος ο οποίος έχει 1 ή 2 έμπιστούς του. Όλοι οι υπόλοιποι είναι ουσιαστικά θύματα του αρχηγού και των έμπιστών του. Οι άνθρωποι αυτοί σπάνια γνωρίζουν την Τέχνη και ακόμα πιο σπάνια την εξασκούν πραγματικά. Κατά κύριο λόγο, χρησιμοποιούν μερικά πράγματα που έχουν ακούσει/δει/διαβάσει από δω κι εκεί, για να προσελκύσουν τα θύματά τους. Πρόκειται δηλαδή για λαοπλάνους που οι πραγματικοί τους σκοποί είναι πολύ πιο πεζοί και απτοί: χρηματική εκμετάλλευση ή/και σεξουαλική ή/και εκμετάλλευση των γνωριμιών του θύματος για λόγους που ποικίλουν ή/και πώληση παράνομων υλικών/ουσιών, όπως π.χ. ναρκωτικά ή πολύ απλά, για να ικανοποιήσουν τις διάφορες προσωπικές τους φαντασιώσεις και διαστροφές, που επίσης ποικίλουν. Δρουν κυρίως ανοργάνωτα, εκτός εάν ο αρχηγός τους έχει περάσει από τάγματα και γνωρίζει καλύτερα πως να οργανώσει την δράση της ομάδα του. Τέτοιες ομάδες είναι δύσκολο να καταγραφούν και να αριθμηθούν διότι σχηματίζονται και διαλύονται συνέχεια. Σπάνια «αντέχουν» για μεγάλα χρονικά διαστήματα και τα μέλη τους «ανανεώνονται» διαρκώς. Δύσκολα επίσης μπορούν να «κυνηγηθούν» νομικά, διότι -επειδή ακριβώς είναι ανοργάνωτα- πολύ σπάνια υπάρχουν απτές καταγγελίες που μπορούν να δικαιολογήσουν μηνύσεις. Λόγω επίσης του ότι αποτελούνται συνήθως από άτομα με όχι ισχυρές κοινωνικές θέσεις (ίσα-ίσα που κατά κύριο λόγο πρόκειται για άτομα των μέσων και χαμηλών κοινωνικών τάξεων, χωρίς αυτό να είναι απαραίτητα ο κανόνας) και χωρίς σημαντικές γνωριμίες, επιλέγουν να κινούνται πολύ «συντηρητικά» και προσεχτικά. Τα Τάγματα ή Αδελφότητες: Πρόκειται για πολύ πιο καλά οργανωμένες ομάδες, πολλών ατόμων και συνήθως με υψηλές θέσεις στην κοινωνία. Ο συνολικός αριθμός ενός τάγματος μπορεί να είναι από 20 έως και 500 άτομα ή και ακόμα περισσότερα! Ο αρχηγός είναι πάντα ένας, συνήθως με ισχυρή κοινωνική θέση και με σημαντικές γνωριμίες. Γύρω από τον αρχηγό υπάρχει επιτελείο των «εκλεκτών» του, οι οποίοι είναι 1 / 6\n2 επίσης εξέχοντα πρόσωπα. Όλοι οι υπόλοιποι είναι ουσιαστικά θύματα του αρχηγού και των έμπιστών του. Αυτά τα τάγματα συνήθως γνωρίζουν από πολύ καλά έως άριστα τις Σκοτεινές Τέχνες, τις οποίες χρησιμοποιούν τακτικά για ποικίλους λόγους εις βάρος των θυμάτων τους, είτε αυτά είναι μέλη του τάγματός τους είτε όχι. Συνήθως οι τελετές συμπεριλαμβάνουν όργια και θυσία κάποιου ζώου/ζώων. Σε σπάνιες περιπτώσεις, ακόμα και ανθρώπου! Τα μέλη/θύματα παίζουν πάντα τον ρόλο του «δότη ενέργειας». Οι αρχηγοί δηλαδή εκμεταλλεύονται την ενέργεια των μελών του τάγματός τους για να εκτελέσουν τις τελετές τους. Σε αντάλλαγμα, τους προσφέρουν κάποια αγαθά/επιθυμίες τους ή εκπληρώνουν κάποιες προσδοκίες τους, ώστε να τα διατηρούν ευχαριστημένους και υγιής δότες. Σε περίπτωση όμως που θελήσει να αποχωρήσει κάποιο μέλος, όλη η οργή του τάγματος πέφτει πάνω του, κι έτσι σπάνια «ξεμπλέκει» κάποιος που έχει μυηθεί σε τέτοιο τάγμα. Η δράση των ταγμάτων αυτών συμπεριλαμβάνει μια μεγάλη λίστα ποινικών αδικημάτων και εγκλημάτων. Λόγω όμως του ότι οι αρχηγοί τους είναι σε εξέχουσες θέσεις και με πολλές διασυνδέσεις, σπάνια (έως ποτέ) φτάνουν στα δικαστήρια αυτές οι υποθέσεις. Τα θύματά τους σπάνια μιλάνε/καταγγέλουν από φόβο και εάν κάποιο βρει το θάρρος να το κάνει, ή δολοφονείται ή η υπόθεση -δικαστικά πιά- στρέφεται εναντίον του. Πως «στρατολογούν»; Οι αρχηγοί και «εκλεκτοί» των ομάδων και τάγματων χρησιμοποιούν τους ίδιους τρόπους στρατολόγησης και η μοναδική τους διαφορά είναι ότι των ταγμάτων είναι πιο καλά οργανωμένη, συντονισμένη και σπάνια καταλαβαίνει το θύμα ότι... είναι θύμα. 1 - Πρώτα επιλέγεται ο στόχος, το θύμα. Αρχικά, ανάλογα το τι θέλουν, γίνεται και η επιλογή. Αν για παράδειγμα αναζητούν χρήματα, το θύμα θα πρέπει να είναι ευκατάστατο. Αν θέλουν κοινωνική ισχύ, τότε το θύμα θα κατέχει επαγγελματική θέση-κλείδι για τον σκοπό τους. Αν σκοπεύουν σε σεξουαλική εκμετάλλευση, τότε το θύμα θα είναι νέο σε ηλικία (όχι πάνω από 35) και όμορφο/εμφανίσιμο, εάν τους ενδιαφέρει η ενεργειακή δύναμη, τότε θα επιλέξουν ανθρώπους με πολύ δύναμη αλλά ελάχιστη πείρα (ώστε να μην τους καταλάβουν) κ.ο.κ. 2 - Το θύμα παρακολουθείται. Για κάποιο χρονικό διάστημα, δεν προσεγγίζει κανείς από την ομάδα/τάγμα το θύμα, παρά το παρακολουθούν για να συλλέξουν πληροφορίες. Που συχνάζει; Με ποιούς κάνει παρέα; Τι του αρέσει να κάνει (χόμπι); Ποιά η ιστορία του; κλπ. Το internet είναι ένας πολύ βολικός τρόπος παρακολούθησης εάν το θύμα το χρησιμοποιεί. Μπορούν έτσι να βρουν τι το ενδιαφέρει εύκολα, χωρίς να κινήσουν υποψίες. Οι άνθρωποι των ομάδων και των ταγμάτων σπάνια κατέχουν δικούς τους χώρους στο internet (είτε αυτές είναι ιστοσελίδες, είτε είναι fora, είτε και τα 2), αποφεύγοντας έτσι να δώσουν «στίγμα». Η πλέον διαδεδομένη δράση τους online, είναι να παρακολουθούν αλλά να μην «μιλάνε». Έτσι μάλιστα πολλές φορές επιλέγουν και τα θύματά τους: απλά παρακολούθωντας συζητήσεις, έως ότου να εντοπίσουν το θύμα τους. 3 - Η πρώτη επαφή την κατάλληλη στιγμή. Έχοντας πλέον συλλέξει όσες 2 / 6\n3 πληροφορίες θεωρρούν αρκετές, γίνεται η πρώτη επαφή με το θύμα. Αυτό μπορεί να γίνει με πολλούς τρόπους, αλλά οι πλέον συνηθισμένοι είναι 2: είτε προσεγγίζοντάς το σε κάποιον από τους χώρους που συχνάζει ή μέσω internet. Η πρώτη επαφή είναι πάντα εντυπωσιακή: έχοντας συλλέξει ήδη τις απαραίτητες πληροφορίες, κάνουν αναφορά στο θύμα για κάτι που λογικά δεν θα γνώριζε ένας ξένος, είτε αυτό αφορά γεγονός είτε την ψυχοσύνθεση του θύματος. Έτσι το θύμα εντυπωσιάζεται και κερδίζουν την προσοχή του. Σημαντική όμως είναι η στιγμή της πρώτης επαφής! Η οποία δεν είναι ποτέ τυχαία! Το θύμα θα πρέπει να βρίσκεται σε μια ευάλωτη στιγμή, όταν τα χτυπήματα της μοίρας δεν είναι ευχάριστα. Αυτό μπορεί να είναι από ένα πρόσφατο γεγονός στην ζωή του που το έχει καταβάλει συναισθηματικά έως μια σικέ επίθεση (το τελευταίο είναι συνηθισμένο κολπάκι των ταγμάτων: κάποιοι/ος άγνωστοι/ος επιτίθονται στο θύμα με σκοπό να το κλέψουν ή -αν είναι κοπέλα- να την βιάσουν. Όλο το γεγονός είναι σικέ και ο στρατολόγος εμφανίζεται την κατάλληλη στιγμή σαν σωτήρας). Όταν δεν μπορούν να βρουν την κατάλληλη στιγμή, την δημιουργούν! 4 - Κερδίζεται η εμπιστοσύνη. Σιγά-σιγά «χτίζεται» η εμπιστοσύνη του θύματος στον «στρατολόγο». Εδώ χριάζονται λεπτοί χερισμοί και προσεχτικοί. Ο στρατολόγος δεν θα δώσει ποτέ αφορμή να υποψιαστεί το θύμα κάτι ή να του προσάψει κάτι. Δεν θα κάνει κανένα «στραβοπάτημα». Προσέχει πολύ τι λέει και πως το λέει, τι κάνει και πως το κάνει κι έτσι η λάθος συμπεριφορά είναι ανύπαρκτη. Εμφανίζει ένα προσωπείο σχεδόν τέλειο και αλάθητο, ταυτόχρονα όμως έντεχνα αποφεύγοντας να δώσει πολλές προσωπικές του πληροφορίες και άλλες λεπτομέρειες (επώνυμο, διεύθυνση κατοικίας, επάγγελμα, εταιρία που εργάζεται, εάν έχει κάποια ερωτική σχέση και κυρίως: συγκεκριμμένο ιστορικό παρελθόν του κ.α.). Αυτό συμβαίνει για να προστατευτεί σε περίπτωση που κάτι δεν πάει καλά, ώστε να μην μπορεί μετά το θύμα να τον εντοπίσει. Εν ολίγοις, εμφανίζεται ως «ο τέλειος άνθρωπος». Ένα επίσης πολύ κλασσικό κόλπο, είναι αυτό του «αμαρτωλού που άγιασε». Δηλαδή, ο στρατολόγος εμφανίζεται σαν ένας άνθρωπος που έχει κάνει πολλά άσχημα πράγματα στην ζωή του, αλλά τώρα «βρήκε το φως και την σοφία, και πορεύεται με αυτά και μόνο με αυτά». Τα τάγματα που είναι πιο οργανωμένα και με περισσότερα άτομα, συχνά-πυκνά θα χρησιμοποιήσουν παραπάνω από 1 άτομο-στρατολόγο. Δηλαδή, εκτός από τον κυρίως στρατολόγο, εμφανίζονται «ως δια μαγείας» κι άλλα άτομα που υποστηρίζουν τον στρατολόγο, τον επαινούν για τις ικανότητές του και δίνουν -ψεύτικες- πληροφορίες για το παρελθόν του, που πάντα είναι άσπιλο ή/και εντυπωσιακό. Μερικές φορές, οι «δορυφόροι» του στρατολόγου προηγούνται χρονικά σαν γνωριμίες του θύματος. Δράση όμως λαμβάνουν μετά την εμφάνιση του κυρίως στρατολόγου και μέχρι να εμφανιστεί αυτός, διατηρούν απλά «χαλαρές» επαφές με το θύμα. Σε αυτή τη φάση το θύμα επίσης ξεκινά να δέχεται ψυχικές επιθέσεις για να αποδυναμωθεί η αύρα του και το ψυχικό του σθένος. Αραιές και ύπιες, κυρίως με μορφή εφιαλτών. Ταυτόχρονα ξεκινά η εγκαθίδρυση αστρικού δεσμού με τον στρατολόγο. 5 - Κερδίζεται η φιλία. Ο στρατολόγος θα κάνει τα πάντα για να θεωρηθεί ο ιδανικός φίλος του θύματος. Θα το κολακέψει, θα το στηρίξει, θα του κάνει δώρα (μικρά ή μεγάλα), θα το συμβουλέψει πάντα κολακεύοντάς το και κυρίως, θα δώσει την εντύπωση 3 / 6\n4 «φύλακα-άγγελου» και προστάτη. Όλως «περιέργως», από την στιγμή που εμφανίζεται ο στρατολόγος, οι κακοτυχίες στην ζωή του θύματος αυξάνονται! Αυτά είναι σχεδόν όλα σικέ ή/και προκαλούνται με σκοτεινές τελετές. Έτσι δίδεται η ευκαιρία στον στρατολόγο να παρηγορήσει το θύμα κι έτσι να ενδυναμώσει την σχέση του μαζί του. Ταυτόχρονα, έντεχνα ξεκινά ο στρατολόγος να απομακρύνει το θύμα από τους κοντινούς του ανθρώπους, φίλους, γνωστούς και συγγενείς, έμεσα και όχι εύκολα αντιληπτά, κατηγορώντας τους στο θύμα. Στην ίδια φάση, το φέρνει σε επαφή με την ομάδα/τάγμα του, ώστε να «δεθούν» οι σχέσεις θύματος-τάγματος/ομάδας. Έτσι σιγά-σιγά χτίζεται το τελικό χτύπημα: «κανείς δε σ αγαπάει, δε σε νοιάζεται και δε σε καταλαβαίνει όπως εγώ». Σε αυτή τη φάση οι ψυχικές επιθέσεις δύναμη. και οι εφιάλτες αυξάνονται σε συχνότητα και 6 - Κανείς δε σ αγαπάει, δε σε νοιάζεται και δε σε καταλαβαίνει όπως εγώ - το τελικό χτύπημα. Κατά την διάρκεια της «φιλίας» τους, ο στρατολόγος έχει ήδη επιτύχει να απομακρύνει ένα μέρος των φίλων και γνωστών του θύματος, πείθοντάς το ότι δεν είναι άξιοι εμπιστοσύνης, διασφαλίζοντας έτσι την σιγή του θύματος σε αυτούς που πιθανότατα θα μπορέσουν να «τραβήξουν» το θύμα μακριά από τον κίνδυνο. Κι όσο πιο επικίνδυνο γι αυτούς θεωρρήσουν κάποιον κοντινό του θύματος άνθρωπο, τόσο πιο επιθετικό θα φροντίσουν να κάνουν το θύμα εναντίον του. Τώρα είναι η στιγμή του τελικού χτυπήματος: να το κάνει υποχείριό του. Όσοι φίλοι και γνωστοί δεν έχουν ήδη απομακρυνθεί, απομακρύνονται δια της βίας, είτε αυτό σημαίνει με απειλές ή/και ξυλοδαρμό ή πείθοντας το θύμα ότι όλοι τους εκμεταλλεύονται ή/και κάτι θέλουν από αυτό... εκτός φυσικά από τον ίδιο. Πρόκειται για ένα φτηνό ψυχολογικό κόλπο. Προβάλλουν δηλαδή τους δικούς τους σκοπούς πάνω στα κοντινά πρόσωπα του θύματος, μπερδεύοντάς το έτσι το θύμα υπέρ τους. Το θύμα είναι πλέον αδιάφορο ή/και επιθετικό απένταντι στους κοντινούς του ανθρώπους και θεωρρεί ότι μόνο ο στρατολόγος και οι φίλοι του είναι οι άνθρωποι που πραγματικά το νοιάζονται. Έτσι, η περίπτωση του να βοηθήσει και να γλυτώσει κάποιος το θύμα από τον κίνδυνο, εξαλείφεται. Το θύμα είναι πλέον υποχείριο των επιτήδιων Η συνέχεια... Απαλλαγμένοι πια από τα κοντινά του θύματος πρόσωπα, αλλά και διασφαλίζοντας το ότι και να έρθει σε επαφή το θύμα μαζί τους, δεν θα επηρρεαστεί ενάντια στον στρατολόγο, ο στρατολόγος και οι υπόλοιποι θα χαρίσουν στο θύμα μια περίοδο ευτυχίας, γεμάτη χαρμόσυνες καταστάσεις, γεγονότα και πολλά-πολλά κομπλιμέντα. Μετά από τόσο καιρό κακοτυχιών, το θύμα απολλαμβάνει μια ευχάριστη περίοδο, ενδυναμώνοντας έτσι την απομάκρυνση από τα κοντινά του πρόσωπα. Αφού περνάει τόσο καλά χωρίς αυτούς, τότε δεν τους χριάζεται Κι όμως... Κατά την διάρκεια αυτής της ευτυχισμένης περιόδου, ξεκινά η εκμετάλλευση. Γίνεται σταδιακά και τόσο έντεχνα που το θύμα δεν το αντιλαμβάνεται καν. Νομίζει ότι κάνει αυτό που θέλει ή/και αυτό που είναι το σωστό. Σταδιακά επίσης τα ευχάριστα γεγονότα μειώνονται. Επίσης, οι αρχηγοί των ομάδων/ταγμάτων φροντίζουν να ικανοποιούν κάποια βασικά 4 / 6\n5 πράγματα για να διαφυλλάξουν την πίστη του θύματος. Π.χ. το επιθυμητό και αυτό για το οποίο δουλεύουν συνέχεια, είναι οι φιλίες και οι ερωτικές σχέσεις να γίνονται μεταξύ των μελών της ομάδας/τάγματος και να μην ανακατεύονται οι άλλοι, οι «εκτός». Θα φροντίσουν να αποφύγουν να κάνει το θύμα νέες φιλίες ή/και ερωτικές σχέσεις. Όποιος το πλησιάζει πολύ και κερδίζει την εμπιστοσύνη του, φροντίζουν ή να τον «τραβήξουν» κι αυτόν κοντά τους ή να τον ξεφορτωθούν (εάν είναι επικίνδυνος γι αυτούς ή άχρηστος). Αυτό γίνεται είτε υποβάλοντας το θύμα να απομακρυνθεί, είτε τρομάζοντας/απειλώντας τον ίδιο τον νέο φίλο/σύντροφο. Κι όσο πιο επικίνδυνη γι αυτούς θεωρήσουν την νέα γνωριμία του θύματος, τόσο πιο γρήγορα θα φροντίσουν να την ξεφορτωθούν. Αυτό έχει τριπλό λόγο: 1ον, τα μέλη θεωρρούν ότι έχουν όλα όσα χριάζονται μεταξύ τους. 2ον, ελέγχονται πιο εύκολα. 3ον, τους κρατάνε υποχείρια, διότι εάν σκεφτούν να φύγουν, αμέσως προκύπτει και το ερώτημα «και που να πάω; ποιόν να εμπιστευτώ και ποιός θα με βοηθήσει;» αφού πιά όλοι οι άνθρωποι με τους οποίους σχετίζονται, είναι της ίδιας ομάδας/τάγματος. Θα χριαστεί μεγάλη αποφασιστικότητα για να κάνουν το βήμα της φυγής και λίγοι την διαθέτουν αυτήν την αποφασιστικότητα. Από εκεί και πέρα είναι θέμα του θύματος. Κάποιοι αντιλαμβάνονται το λάθος και προσπαθούν να ξεφύγουν, άλλοι το αντιλαμβάνονται αλλά δειλιάζουν να φύγουν και παραμένουν μέσα, καταστρέφοντας ταυτόχρονα την ζωή τους κι άλλοι δεν το αντιλαμβάνονται ποτέ. Αυτοί οι τελευταίοι, είναι που θα γίνουν οι μελλοντικοί έμπιστοι του αρχηγού ή ακόμα και ο ίδιος ο αρχηγός μετά την αποχώρηση του υπάρχοντος (όταν πρόκειται για τάγματα). 9 - Φέρε και τον/την φίλο/η σου. Συχνά-πυκνά στρατολογούνται όχι μονάχα ένα άτομο, αλλά 2, 3, 4 ή ακόμα και 5 άτομα, καμιά φορά και παραπάνω (ανάλογα το πόσα μπορούν να «χειριστούν» ταυτόχρονα) που είναι μεταξύ τους φίλοι ή συγγενείς. Έτσι θα έχουν «με ένα σμπάρο, πολλά τρυγόνια». Αυτή η στρατολόγηση γίνεται ή ταυτόχρονα ή αργότερα, μετά την στρατολόγηση του ενός. Ταυτόχρονα: ισχύουν τα ίδια βήματα, αλλά αυτή τη φορά ο στρατολόγος δεν είναι ένας, αλλά τουλάχιστον 2 και στοχεύουν σε παρέες των οποίων τα άτομα πληρούν τα χαρακτηριστικά τα οποία αναζητούν. Πλησιάζουν με τον ίδιο τρόπο όλη την παρέα, στοχεύοντας και προσπαθώντας αρχικά να «τραβήξουν» το άτομο της παρέας που έχει την μεγαλύτερη εκτίμηση ή/και επιρροή στην παρέα. Τα πρώτα 3 βήματα εφαρμόζονται σε αυτόν. Εάν κερδίσουν αυτόν, οι υπόλοιποι θα ακολουθήσουν ευκολότερα και σχεδόν από μόνοι τους, διότι θα λειτουργήσει η ψυχολογία «ο φίλος του φίλου μου, είναι και δικός μου φίλος». Εάν το άτομο της παρέας που επιλέξανε δεν καταφέρουν να το επηρρεάσουν, ξαναδοκιμάζουν σε άλλο, μέχρι να «πετύχουν» αυτόν που θα επηρρεάσει τους υπόλοιπους υπέρ τους. Όσοι αντιδρούν, παραγκωνίζονται, σπέρνοντας την διχόνοια. Αργότερα: Όταν έχουν πια σιγουρέψει ένα θύμα, δεν αποκλείεται να το 5 / 6\n6 εκμεταλλευτούν και ως δόλωμα για τους συγγενείς του ή γνωστούς του. Το πλέον συνηθισμένο βήμα είναι μια πολύ ύπουλη τακτική η οποία θα λειτουργήσει ανάποδα από την αρχική: Αρχικά, υποβάλλεται το θύμα να πιστέψει ότι όσους περισσότερους φέρει, τόσους περισσότερους «θα σώσει». Σταδιακά ξεκινά και η υποβολή ότι «αυτούς που άφησες πίσω σου, μην τους κατηγορείς διότι δεν γνωρίζαν τι είναι καλό για σένα και γι αυτούς. Μπορείς όμως να τους σώσεις!» κλπ, μέχρι να πιστέψει το θύμα ότι πρέπει να τους φέρει κι αυτούς στην ομάδα/τάγμα για το καλό τους. Ταυτόχρονα, γίνεται και «πλύση εγκεφάλου» ώστε να σιγουρευτεί ότι... «δεν θα πάνε για μαλλί για να βγούν κουρεμένοι». Δηλαδή, σιγουρεύουν το να πιστέψει το θύμα πως ότι και να του πούνε για το αντίθετο οι φίλοι και συγγενείς, θα πρέπει 1ον να μην τους πιστέψουν διότι είναι «παραπλανημένοι» και 2ον να αναφέρουν στον αρχηγό της ομάδας/τάγμα ή/και στους έμπιστούς του, άμεσα και απόλυτα όλα όσα συζητιούνται με τους φίλους/συγγενείς τους. Όταν είναι έτοιμο, το θύμα εμφανίζεται/επικοινωνεί με τον φίλο/συγγενή του. Παράλληλα παρακολουθείται εν αγνοία του από έναν στρατολόγο. Το θύμα θα ακολουθήσει την τακτική που του υπέδειξαν: να πείσει τον φίλο/συγγενή ότι άδικα τον κατηγόρησε παλαιότερα, διότι τώρα γνωρίζει ότι απλά δεν ήξερε (ο φίλος ή ο συγγενής) το καλό τους. Ήρθε όμως πάλι πίσω, για να δείξει και σ αυτόν το καλό του... Σε κάποιες ακραίες περιπτώσεις, το θύμα πείθεται να στρατολογήσει με εκβιασμό. Ότι εάν δηλαδή δεν στρατολογήσει τους φίλους ή/και συγγενείς του ή εάν δεν δώσει τις πληροφορίες που χριάζεται ο στρατολόγος γι αυτούς, θα του κάνουν κάποιο κακό. Εχετε το νου σας και τα ματια σας ανοιχτα! Ευχαριστώ θερμά: τον Ψυχοθεραπευτή Δημήτρη Κ., την Ψυχολόγο Δέσποινα Ζ., την Ερευνήτρια & Παραψυχολόγο Ειρήνη Μ., τον Ερευνητή Γιώργο Π., τον Συγγραφέα Χρήστο Κ. και τους Ελένη Μ., Σοφία Λ., Αλέξανδρο Μ., Κώστα Κ., που μοιράστηκαν μαζί μου τις εμπειρίες τους, για την πολύτιμη βοήθειά τους στην συγκέντρωση πληροφοριών γι αυτό το άρθρο. (για λόγους ελπίζω ευνόητους, προτιμούν να διατηρήσουν την ανωνυμία τους) 6 / 6\nΙσότητα των Φύλων και Θρησκευτικά: μία εκπαιδευτική παρέμβαση στην τάξη. Παναγιώτης Τσιακούμης, Σχολικός Σύμβούλος\nΙσότητα των Φύλων και Θρησκευτικά: μία εκπαιδευτική παρέμβαση στην τάξη Παναγιώτης Τσιακούμης, Σχολικός Σύμβούλος 1 Περιεχόμενα 1. Εισαγωγή σελ 2 2. Στόχοι σελ 3 3. Μέθοδοι διδασκαλίας..σελ...4 4. Πορεία


Βοηθητικά έπιπλα σε μίνιμαλ γραμμή (minimal design), για την είσοδο του σπιτιού σας. Μικροέπιπλα που διακοσμούν την είσοδο σας και ταυτόχρονα προσφέρουν λειτουργικότητα και άνεση. Μικρά έπιπλα αλλά τόσο χρήσιμα και απαραίτητα, για τους μικρούς χώρους που δεν θα πρέπει να μείνουν χωρίς το μικροέπιπλο τους.\nΘέλετε ένα μικρό τραπεζάκι, ένα διακριτικό μπουφέ, μία μικρή κονσόλα, μια στενή συσταριέρα για την είσοδο σας; Πόσο χώρο έχετε; Θέλετε να αξιοποιήσετε στο έπακρο τον περιορισμένο χώρο της εισόδου σας; Χρειάζεστε ένα μικρό ή μεγάλο έπιπλο σε πολύ συγκεκριμένες διαστάσεις;\nΤότε βρίσκεστε στο σωστό μέρος. Παράγουμε έπιπλα επενδυμένα με καπλαμάδες (canaletto) από ξύλα καρυδιάς ή δρυός ή οξιάς ή με τεχνητούς οικολογικούς καπλαμάδες. Τα μικρά μας έπιπλα είναι προσεγμένα στην κάθε λεπτομέρεια γιατί για εμάς η ποιότητα είναι πάντα προϋπόθεση.\nΜικροέπιπλα εισόδου Ελληνικής κατασκευής (made in Greece) στο εργοστάσιο μας στην Αθήνα με υλικά κορυφαίας ποιότητας αποκλειστικά από την ευρωπαϊκή αγορά.\nΣυνοδεύονται από γραπτή πολυετή εργοστασιακή εγγύηση για την ποιότητα κατασκευής και την αντοχή στη χρήση και τον χρόνο, όπως και όλα τα έπιπλα μας.


Eddie Hearn: Όλοι είναι καχύποπτοι με τον Canelo\nΣε αυτή τη βίντεο συνέντευξη με το Fight Hub TV, ο προμότερ της Matchroom Boxing Eddie Hearn μοιράζεται μερικές ακόμη σκέψεις στο τι έχει συμπεράνει από τις τελευταίες εξελίξεις των αποτυχημένων ελέγχων του Canelo Alvarez και τι σημαίνει αυτό για τη συνέχεια.\n«Η αλήθεια είναι ότι πιθανότατα δεν θα μάθουμε ποτέ [αν ο αποτυχημένος έλεγχος του Canelo ήταν αποτέλεσμα μολυσμένου κρέατος]. Πρέπει να βγάλετε τις δικές σας αποφάσεις και κρίσεις, κάτι που είναι μερικές φορές επικίνδυνο. Ήταν ντοπέ; Ήταν άτυχος; Όπως και να έχει η φήμη του αμαυρώνεται για πάντα, επειδή δεν έχει σημασία - αποτυγχάνεις σε έλεγχο και αυτό είναι.\n«Βλέπετε τη σωματοδομή του στη ζύγιση για τον τελευταίο αγώνα με τον Golovkin, όλοι είναι ήδη υποψιασμένοι, και ακόμα περισσότερο τώρα. Αν ήταν άτυχος τότε αισθάνομαι απαίσια για αυτόν γιατί ίσως είναι αθώος. Ποτέ δεν θα μάθουμε. Αυτό που θα πω είναι ότι είναι απαίσιο για την πυγμαχία ότι πιθανώς, ή ο μεγαλύτερος υπεραστέρας στο άθλημα απέτυχε σε έλεγχο. Νομίζω ότι ο μόνος τρόπος που θα πιαστούν οι ντοπαρισμένοι είναι με τυχαίους ελέγχους, και η WBA και η WBC κάνουν καλή δουλειά σε αυτό.\n«Αλλά οι επιτροπές πρέπει να εντείνουν το ρυθμό κατά τη γνώμη μου, να επιβάλουν τυχαίους ελέγχους. Στην Αγγλία, στη Βρετανία, το Βρετανικό Πυγμαχικό Συμβούλιο Ελέγχου - όλοι οι μαχητές του πρωταθλήματος είναι σε τυχαίους ελέγχους απαγορευμένων ουσιών. Η UKAD θα εμφανιστεί, θα τους ελέγξει στην προετοιμασία, δεν υπάρχει διαφυγή.»\nΣτο ότι υπάρχουν τόσες πολλές επιτροπές στην αμερικανική πυγμαχία:\n«Αυτό είναι το πρόβλημα...[με μια] αμερικανική ομοσπονδία πυγμαχίας που θα κυβερνούσε όλες τις επιτροπές, θα μπορούσε να εισαγάγει ένα πρόγραμμα αντιντόπινγκ...έλεγχος το βράδυ, στον αγώνα, είναι πλήρες χάσιμο χρόνου. Αυτοί οι τύποι - αν ντοπάρονται, τους κύκλους ολοκλήρωσής τους, ξέρουν ακριβώς τι κάνουν. Το ντοπάρισμα στην πυγμαχία δεν είναι σαν το ντοπάρισμα στο Tour de France. Δεν είναι σαν το ντοπάρισμα στα 100 μέτρα...Μιλάω για φυλάκιση ανθρώπων που [ντοπάρονται στην πυγμαχία].\n«Κάποιοι μαχητές πιάνονται και είναι άτυχοι. Αλλά τελικά είσαι υπεύθυνος για το δείγμα σου. Έτσι, ο καθένας που πιάνεται είναι ένοχος. Τώρα αν το έκαναν σκόπιμα ή όχι, αυτό είναι πάντα προς συζήτηση. Μερικοί μαχητές που γνωρίζω που έχουν βρεθεί θετικοί πιστεύω ότι δεν το έκαναν σκόπιμα. Ίσως να είμαι αφελής...\n«Αλλά πιστεύω ότι οι επιτροπές πρέπει να έχουν τυχαίους ελέγχους για τους μαχητές που αντιπροσωπεύουν επειδή είναι ο μόνος τρόπος να νικήσεις αυτούς τους ανθρώπους. Η επιστήμη κινείται πολύ γρήγορα. Αν οι μαχητές, αν οι προμότερ, αν οι γιατροί, αν οι προπονητές πιστεύουν ότι μπορούν να πάρουν ένα πλεονέκτημα σε έναν αγώνα - υπάρχουν πολλά χρήματα που διακυβεύονται. Αλλά πρέπει να διεξαχθεί ο αγώνας [Canelo vs GGG]; Πιστεύω ότι αυτή είναι η απόφαση περισσότερο για τις πλευρές.\n«Αν ο Gennady Golovkin και ο Tom Loeffler είναι ικανοποιημένοι με αυτό που έχει τεθεί σε ισχύ...Νομίζω ότι ο αγώνας θα πρέπει να προχωρήσει.»\n«...Έχοντας μιλήσει σε γιατρούς, όταν βάλαμε μια τυχαία δοκιμή VADA εν εξελίξει, προηγουμένως το κάναμε με οκτώ εβδομάδες υπόλοιπο. Οι γιατροί μου έχουν πει ότι αυτό είναι το μεγαλύτερο χάσιμο χρόνου. Χρειάζεσαι δέκα έξι εβδομάδες, επειδή κάποιος που ντοπάρεται θα σταματήσει τον κύκλο τους πιθανότατα έως την όγδοη εβδομάδα...που είναι περίπου το χρονικό διάστημα που συνέβη αυτό εδώ, το οποίο και πάλι δεν φαίνεται καλό.\n«...η ομάδα του, o Canelo Alvarez, είναι όλοι επαγγελματίες. Αν υπάρχει αμφιβολία ότι το κρέας ή τα τρόφιμα είναι μολυσμένα, είναι δική σας ευθύνη. Εάν αυτό έχει συμβεί, πρέπει να γνωρίζουν πως «το κρέας στο Μεξικό» έχει την ικανότητα να μολυνθεί. Επομένως, μην τρώτε κρέας στο Μεξικό γιατί, όπως είπα, είστε υπεύθυνοι για το δείγμα σας. Έχει κριθεί ένοχος. Έχει αποτύχει σε έλεγχο απαγορευμένων ουσιών...»


Ακολουθούν σύνδεσμοι με βίντεο από την εκδήλωση, καθώς και ο πρωτότυπος λόγος του Καθηγουμένου σε πολυτονικό.\nΟ λόγος σε πολυτονικό\nΕυρισκόμενοι στην αρχή της Μεγάλης Τεσσαρακοστής, έχοντας διανύσει ήδη την Α΄ εβδομάδα των νηστειών, με χαρά δεχθήκαμε την ευγενή πρόσκληση του Ομίλου Φίλων του Αγίου Όρους, όπως παραστούμε στην ετήσια πνευματική εκδήλωσή του, εδώ, σ΄ αυτόν τον ωραίο χώρο, τον γεμάτο αναμνήσεις από την ένδοξη ιστορία της Ελλάδος μας, τη Στρατιωτική Λέσχη Φρουράς Θεσσαλονίκης.\nΗ ενεργός παρουσία του Ομίλου στο Άγιο Όρος επί σειρά ετών, με την ηθική και υλική υποστήριξη που προσφέρει, έχει δημιουργήσει άρρηκτους πνευματικούς δεσμούς με το σύνολο των αγιορειτών πατέρων.\nΣτα πλαίσια αυτής της σχέσεως ήρθαμε κι εμείς από το Αγιώνυμο Όρος του Άθωνος, το περιβόλι της Παναγιάς μας, να μεταφέρουμε εδώ, στην Πόλη του Αγίου Δημητρίου, την Θεσσαλονίκη μας, το μήνυμα του Αγίου Όρους, ένα μήνυμα ενότητας, ελπίδος και χαράς, που μας παρέχει η συνεχής παρουσία του Θεού στην ζωή μας.\nΞεκινώντας τον λόγο, ο ομιλών, συναισθανόμενος την αδυναμία του να περιγράψει τα μεγαλεία και τις ενέργειες του Θεού, ελπίζει στην αγάπη και το έλεός Του, ως στοργικού Πατέρα, ότι θα παραβλέψει τις αδυναμίες και θα δώσει λόγον απλόν προς την αγάπη σας.\nΜέσα στην Αγία Γραφή θα παρατηρήσουμε ότι αναφέρονται χαρακτηριστικά δύο πολύ βασικά γνωρίσματα του Θεού, η Δύναμη και η Ευσπλαγχνία Του. Και οι δύο αυτές ιδιότητες του Καλού μας Θεού φαίνονται παντού μέσα στη Δημιουργία, ιδιαιτέρως όμως στη μέριμνά του και στο ενδιαφέρον του για τον άνθρωπο, την κορωνίδα της δημιουργίας, μην του λείψει τίποτε από «τα εγκόσμια και υπερκόσμια αγαθά» του Δημιουργού Θεού μας.\nΜέσα, λοιπόν, σε όλη την δημιουργία, ως κυρίαρχος πλέον, ο άνθρωπος είχε την απόλυτη εξουσία να διαχειρίζεται τα πάντα, τόσο την άψυχη, όσο και την έμψυχη φύση! Έναν μόνο περιορισμό του έβαλε ο Θεός: «από τον καρπό του δένδρου της γνώσεως του καλού και του κακού μη φάτε» (Γέν. β΄ 17).\nΤι ήταν αυτό το δένδρο της γνώσεως του καλού και του κακού; Από τι προσπάθησε ο καλός Θεός να αποτρέψει τους ανθρώπους, αφού τα πάντα εποίησε «λίαν καλώς»;\nΤο δένδρο εκείνο, το οποίον εις το μέσον του παραδείσου εφύτευσε ο Θεός, και από του οποίου την απόλαυση εμπόδισε τους πρωτοπλάστους, ήταν μία θεωρία - όραση της Θεότητος, καθώς μας διδάσκει ο Θεολόγος Γρηγόριος. «Θεωρία γαρ ην το φυτόν».\nΠαραθέτουμε εδώ χαρακτηριστικό απόσπασμα από την ομιλία περί πίστεως τού Νικηφόρου Θεοτόκη: «ήτον μία θεωρία περίεργος, και εξεταστική, μία θεωρία, διά της οποίας έπρεπεν ο νους των πρωτοπλάστων, αν ήθελε να θεωρήση, να εξετάση, και να ερευνήση την φύσιν του Θεού. Και δια τούτο ξύλον της γνώσεως, εκείνο το ξύλον το ωνόμασεν η αγία Γραφή. Και ημείς βλέπομεν μέσα εις την αγίαν Γραφήν, πως ο Θεός εμπόδισε τους πρωτοπλάστους από μίαν τέτοιαν θεωρίαν, και τους εμπόδισε με προσταγήν μεγάλην, με φοβερισμόν θανάτου. Διατί; Διατί να τους εμποδίση ο Θεός, και να μην τους αφήση να ερευνήσουν, και να καταλάβουν την φύσιν του; Ο όφις είπε πως τους εμπόδισε δια να μη γένουν Θεοί. Μα ψεύδος είναι ετούτο διαβολικόν. Επειδή εις τον Θεόν δεν χωρεί πάθος, και δεν έχει τόπον ο φθόνος ολοτελώς. Ο Θεός, χριστιανοί μου, τους εμπόδισε, διατί αυτός οπού τους εδημιούργησεν, εγνώριζε, πως ο νους τους δεν ημπορεί να καταλάβη την φύσιν της Θεότητός του, και θέλοντας να ερευνά, και να εξετάζη, σκοτίζεται, απιστεί και απελπίζεται. Και εις τούτο μας βεβαιώνει ο ίδιος ο Θεός.\nΚατεβαίνει μιαν φοράν ο Θεός εις το όρος του Σινά, διά να δώση τον νόμον του εις τον Μωϋσήν. Και διά να πληροφορηθούν οι Ισραηλίται όλοι, πως ο Θεός εκατέβη εις το Σινά, και ομιλεί με τον Μωϋσήν, αστράπτει, και βροντά όλον το όρος Σινά, εκεί νεφέλη σκοτεινή από άνω έως κάτω το όρος καλύπτει, εκεί καπνός οπού έως ουρανού αναβαίνει. Εγνωρίζει ο Θεός, πως από όλα ετούτα οι Ισραηλίται ήθελαν γένει πολλά περίεργοι να μάθουν, και να καταλάβουν, ποίος είναι εκείνος ο Θεός, ο τόσον μέγας, και φοβερός. Όθεν κράζει ευθύς τον Μωϋσή, του λέγει: κατέβα ογλήγορα από το όρος, και ειπέ εις όλους τους Ισραηλίτας να μην αποτολμήση κανένας να εξετάση με τον νουν του, δια να καταλάβη τις είναι ο Θεός. Βεβαίωσέ τους από μέρους μου, πως αν αποτολμήσουν να κάμουν τέτοιον πράγμα, εγκρεμνίζονται ευθύς από την χάριν μου, πίπτουν παρευθύς από την πίστιν οπού έχουν, εις το βάθος της απιστίας. μη θελήσουν να ερευνήσουν δια να καταλάβουν. Και διατί; Διατί πίπτουν εις το σκότος της ακαταληψίας.\nΑυτό παθαίνουν εκείνοι οι αυθάδεις, όσοι θέλουν με τον νουν τους να καταλάβουν τον Θεόν. Πίπτουν από την χάριν του Θεού, πίπτουν από το φως της πίστεως, πίπτουν εις τους χάνδακας της απιστίας. «Μη ποτε εγγίσωσι κατανοήσαι, και πέσωσι». Μα τι; Δεν είναι ίσως έτσι; Δεν σκοτίζεται ίσως ο νους μας, όταν εξετάζωμεν τα πράγματα της πίστεως, δεν βυθίζεται μέσα εις ένα πέλαγος ανεξάντλητον; Δεν εμβαίνει μέσα εις ένα χάος βαθύτατον; Δεν γεμίζει απορίες, και αμφιβολίες;…»\nΣτέρησε, λοιπόν, ο καλός Θεός από τους πρωτοπλάστους την γνώση της Θεότητος, από αγάπη για τον άνθρωπο, για να μην τον χάσει, μη βυθιστεί στο χάος της απελπισίας, της άρνησης, της αθεΐας!\nΣυνεργεία του διαβόλου όμως, επλανήθησαν οι πρωτόπλαστοι, με όπλο την καλλιέργεια του εγωισμού και έπεσαν στην παρακοή.\nΑποτέλεσμα της παρακοής ήταν η έξωση από τον παράδεισο, η έξωση όμως όχι προς θάνατο και καταδίκη, αλλά προς αγώνα για την επιστροφή. Η αγάπη του Θεού ήταν τέτοια, που δεν μπορούσε να εγκαταλείψει τους ανθρώπους. Την ίδια στιγμή της εξώσεως τους παρηγορούσε, λέγοντάς τους: «Θα σας σώσω, γιατί η θέση σας είναι εδώ κοντά μου, σας έπλασα από αγάπη και από αγάπη δεν μπορώ να σας εγκαταλείψω…».\n«Εκάθησεν Αδάμ απέναντι του παραδείσου και έκλαυσε πικρώς…» αναφέρει ένα τροπάριο του Τριωδίου. Έκλαυσε γιατί στερήθηκε την αγάπη του Θεού, την αγάπη του Πατέρα και την καθημερινή επαφή μαζί Του, την θέα του προσώπου Του. Αυτή η στέρηση κάνει πιο δύσκολο τον αγώνα, αλλά δημιουργεί ένα ισχυρό κίνητρο, για να ξεκινήσει η προσπάθεια με αμείωτη ένταση και ενθουσιασμό.\nΣτο ξεκίνημα αυτής της προσπάθειας, πάλι ο καλός Θεός δεν αφήνει τον άνθρωπο μόνο του. Γνωρίζει την ανθρώπινη αδυναμία, καθώς και τις ενέργειες του πειρασμού που αγωνίζεται να μας αποτρέψει από την προσπάθεια.\nΑυτήν την αδυναμία του ανθρώπου, που έχει ως αποτέλεσμα το εύκολο παραστράτημά του, έρχεται ο ίδιος ο Θεός, σε όλη την πορεία της ιστορίας του ανθρωπίνου γένους, να ενισχύσει, στέλνοντας κατά καιρούς τους Προφήτες, οι οποίοι ως άνθρωποι του Θεού, καθοδηγούσαν, στηλίτευαν τα κακώς κείμενα της εποχής, αλλά ταυτόχρονα τόνιζαν με όλη την δύναμη της ψυχής τους ότι ο Θεός εξακολουθεί, παρά το παραστράτημα από τον νόμο Του, να αγαπά τον λαό Του και ότι μετά την καταστροφή θα έρθει η αποκατάσταση, μετά την τρικυμία θα έρθει η γαλήνη, μετά το σκοτάδι θα έρθει το φως. Η παρακοή απομάκρυνε τους ανθρώπους από το Φως, από τον Θεό, και προσπαθούσαν μέσα στο σκοτάδι να πάρουν τον δρόμο της επιστροφής, να συναντήσουν πάλι το Φως. Η πορεία δύσκολη, αλλά η αγάπη του Θεού σκέπει, προστατεύει και φωτίζει! Οι Προφήτες ενεργούσαν ως απεσταλμένοι του Θεού, από τους μεγάλους μέχρι και τους μικρότερους, με αποκορύφωμα τον μέγιστο εν Προφήταις, τον Πρόδρομο και Βαπτιστή Ιωάννη, η φωνή τους ήταν φωνή Θεού, η παρουσία τους ήταν η παρουσία του Θεού, ήταν φάροι φωτεινοί για να φωτίζουν το σκότος των ανθρώπων, ώστε να μην νοιώθουν μόνοι, αλλά παρηγορούμενοι να οδηγηθούν στο Φως.\nΌπως αναφέρει ο Προφ. Ιεζεκιήλ, «δεν θέλει ο Θεός να πεθάνει ο αμαρτωλός, αλλά να επιστρέψει σε μετάνοια και να ζήσει αιώνια» (κεφ. λγ' 11), και ο απόστολος Παύλος συμπληρώνει ότι: «ο Θεός θέλει όλοι οι άνθρωποι να σωθούν και να έρθουν σε επίγνωση της αλήθειας» (Α' Τιμ. β’ 4). Γι' αυτό ο Θεός, ο Δημιουργός μας, ο Νομοθέτης, ο Σωτήρας και ο Κριτής μας, φέρεται ως Πατέρας και μας παίρνει από το χέρι, ενίοτε και από το αυτί, παιδαγωγικά, και μας οδηγεί στην πίστη, στη μετάνοια, μέσα στην Ορθόδοξη Εκκλησία.\nΛέγει ο εβδομηκοστός δεύτερος ψαλμός: «Εκράτησας της χειρός της δεξιάς μου», δηλαδή «με στήριξες, με βοήθησες, με οδήγησες». «Και εν τη βουλή Σου ωδήγησάς με»: «Ό,τι έκανες, το έκανες με τη θέλησή Σου, βάσει δικού Σου σχεδίου. Δεν με κράτησες προσωρινά, αλλά μέχρι τέλους με οδήγησες στον προορισμό μου». «Μετά δόξης προσελάβου με»: Όχι σαν σκουπίδι, όχι σαν απόπαιδο, όχι σαν κάποιον ανεπιθύμητο, αλλά θαυμαστά και ένδοξα, με πήρες κοντά Σου, (Ψαλμ. οβ΄, 23-24).\nΑλήθεια, τι σημαίνει ότι κρατάμε κάποιον από το δεξί χέρι; Σημαίνει ότι είμαστε δίπλα του, κοντά του, οικείοι, και τον βοηθάμε αποτελεσματικά, με πατρική φροντίδα και αγάπη. Αυτό ακριβώς κάνει και ο Θεός μας. Το λέμε κάθε φορά στην θεία Λατρεία μας: «Αντιλαβού, σώσον, ελέησον και διαφύλαξον ημάς, ο Θεός, τη ση χάριτι».\nΣτην Παραβολή του ασώτου, την οποία ακούσαμε προ ολίγων Κυριακών, ο Πατέρας δέχθηκε και τίμησε τον αποστάτη υιό του, φανερώνοντας την αγάπη και την έγνοια του Θεού Πατέρα προς τα παιδιά Του. Περίμενε με αγωνία ο Πατέρας την επιστροφή του υιού του, και μόλις τον είδε από μακριά, δεν περίμενε να φθάσει κοντά του, αλλά έτρεξε ο ίδιος και τον αγκάλιασε πατρικά, σβήνοντας ό,τι είχε συμβεί πιο πριν.\nΗ αγκαλιά είναι προνόμιο και δικαίωμα του Πατέρα και της Μητέρας, ως απόδειξη της αγάπης, της έγνοιας, της στοργής προς τα παιδιά τους. Μέσα σ αυτήν την αγκαλιά σβήνουν τα πάντα.\nΈτσι και ο Θεός Πατέρας, όντας παρών στην ζωή μας, μας κλείνει μέσα σ αυτήν την Ουράνια Πατρική Του αγκαλιά, οδηγώντας όλους στην σωτηρία.\nΠρέπει λοιπόν να ξέρουμε ότι ο Καλός Θεός ούτε τώρα μας αφήνει, ούτε μετά θάνατον, αν θέλουμε βέβαια και μείς να σωθούμε. Μας κρατάει από το χέρι.\nΤώρα μεν με τη βοήθεια της θείας χάριτος περπατάμε στους δρόμους της αρετής και της αλήθειας. Στην οδό, την αλήθεια και τη ζωή της Εκκλησίας. Με το λόγο Του, με τον πνευματικό μας και τα παραδείγματα των αγίων. Δεν είναι το ίδιο η πορεία στο φως της Ορθοδοξίας και Ορθοπραξίας με την πορεία στην σκοτεινή αμαρτωλή ζωή. Αν όμως εμείς θέλουμε να περπατάμε στα σκοτάδια της παρανομίας και όχι στα λευκά, αγνά και καθαρά μονοπάτια του Θεού, τότε είμαστε άξιοι των πράξεών μας. Όλα θα είναι σκοτεινά, στραβά, γεμάτα θλίψη και στενοχώρια...\nΓι' αυτό λέγει ο πρώτος ψαλμός: «μακάριος ανήρ ος ουκ επορεύθη εν βουλή ασεβών και εν οδώ αμαρτωλών ουκ έστη». Ας προσέξουμε πάρα πολύ το ρεύμα του κακού, τη νοοτροπία του κόσμου, τις κακές παρέες.\nΗ Ελευθερία είναι γνώρισμα του Θεού, ο Οποίος μας την χάρισε για να κινούμαστε ελεύθεροι και ελεύθερα. Δεν θέλει να μας κάνει δούλους Του, αλλά να γίνουμε δούλοι Του, γιατί το θέλουμε. Οι επιλογές στην ζωή μας θα βαρύνουν αποκλειστικά εμάς, είτε ακολουθώντας τον κατά Θεόν δρόμο, είτε τον αντίθετο, τον σκοτεινό, τον γεμάτο θλίψη και στενοχώρια.\nΌταν όλα μας πηγαίνουν ανάποδα, θα πρέπει να αναζητήσουμε τις ευθύνες στον ίδιο μας τον εαυτό. Κατά τα έργα, λοιπόν, θα είναι και η ζωή μας, κατά τον τρόπο που επιλέγουμε να ζήσουμε, θα απολαμβάνουμε.\nΟ άνθρωπος μέσα στην ιστορία του μέχρι σήμερα, εξαιτίας του εγωισμού του, δεν αποδέχεται ευθύνες, πάντα διαμαρτύρεται ότι φταίει κάποιος άλλος και ποτέ ο ίδιος. Ακούμε: «φταίει το σύστημα…, η κακιά η ώρα…, οι πολιτικοί…, η κοινωνία που ζούμε…», «φταίει» στο τέλος πάντα ο Θεός!\nΕνώ ο Θεός με την παρουσία Του στην ζωή μας επιμένει και προσπαθεί για μάς, εμείς τον έχουμε βγάλει από την ζωή μας, δεν θέλουμε την βοήθειά Του, γιατί νομίζουμε ότι θα τα καταφέρουμε μόνοι μας.\nΌταν όμως όλα στραβώσουν στην πορεία, τότε θυμόμαστε τον Θεό, όχι για άλλον λόγο, αλλά για να του αποδώσουμε την ευθύνη!\nΕιλικρινά, μπορούμε να αναλογιστούμε το μεγαλείο της αγάπης του Θεού σε σχέση με την δική μας συμπεριφορά; Θα μπορέσουμε να Τον αντικρύσουμε κατά πρόσωπο στην Δευτέρα παρουσία Του χωρίς να σκεφτούμε τι μας έχει προσφέρει η αγάπη Του και τι του ανταποδώσαμε;\nΕγώ σας μίλησα για αγάπη και σεις με λοιδορούσατε...\nΕγώ σας έδωσα αγάπη και σεις με συκοφαντούσατε...\nΕγώ σας έδειξα την αγάπη και σεις με σταυρώσατε...\nΕγώ σταυρώθηκα για την αγάπη και σεις γελούσατε...\nΕγώ είμαι η αγάπη και δεν με καταλάβατε!\nΣτα ανθρώπινα τα μάτια, βεβαίως, θα φαινόταν αυτό ως παράπονο, γιατί ο Χριστός πάνω στον Σταυρό πάλι αγάπη έδωσε και συγχώρεσε τους πάντες γιατί δεν ήξεραν τι έκαναν! Με την Σταυρική Του θυσία μας έδειξε τον δρόμο της σωτηρίας, που περνά μέσα από την αγάπη προς τον πλησίον.\nΣτην ευαγγελική περικοπή που ακούσαμε την Κυριακή των Απόκρεω, ο ίδιος ο Κύριος αναφέρει τι θα ζητήσει κατά την Κρίση στην Δευτέρα Παρουσία Του.\nΟ Κύριος ταυτίζει τον εαυτό Του με τους θεωρούμενους ως ελαχίστους, ώστε στο πρόσωπο αυτών να βλέπουμε τον Ίδιο τον Χριστό.\nΓια κάθε άνθρωπο ενηνθρώπησε, δίδαξε, σταυρώθηκε, αναστήθηκε, για κάθε άνθρωπο υπάρχει. Πέραν αυτού, ο Κύριος μας εγκαλεί για τις παραλείψεις μας προς τον πάσχοντα συνάνθρωπο, θέλοντας να μας δώσει ο ίδιος το κλειδί που ανοίγει τον παράδεισο.\nΠοιο είναι αυτό; Μα ποιο άλλο από την ΑΓΑΠΗ! Δεν χρειάζονται πτυχία, χρήματα, εκπαίδευση, αξιώματα κ.λπ. για να εκπληρώσει κανείς εκείνο το ελάχιστο ανθρώπινο χρέος, χρειάζεται μόνο ΑΓΑΠΗ, η οποία γίνεται φανερή ιδίως ως αγάπη προς τον πλησίον! Ο Κύριος ζητά από τους ανθρώπους το απλούστερο δυνατό, το εφικτό σε όλους, το ανθρωπινότερο όλων: την αγάπη!\nΓι’ αυτόν που αγαπά πραγματικά, ανθρωπίνως θα βγει το παράπονο ότι δεν τον κατάλαβε κανείς, όταν βλέπει να μην δέχονται την αγάπη του. Το παράπονο όμως θα είναι όχι για τον ίδιο, αλλά γι’ αυτόν που αγαπά, επειδή υποφέρει και ταλαιπωρείται.\nΜέσα από όλη αυτήν την δοκιμασία η αγάπη, όταν είναι πραγματική, συνεχίζει, δεν σβήνει, όπως ο ήλιος δεν εξαφανίζεται όταν συννεφιάζει!\nΘα ρωτήσει κάποιος: Γιατί άραγε ο Θεός επιτρέπει τους πόνους στην ζωή μας, αφού είναι Θεός αγάπης και η παρουσία Του είναι συνεχής στην ζωή μας; Πώς είναι δυνατόν στην παρουσία του Θεού να υπάρχει πόνος, πειρασμός και δοκιμασίες, θάνατος;\n«Ον αγαπά Κύριος παιδεύει». Ποια η ερμηνεία αυτής της φράσης; Οι πολέμιοι του Χριστιανισμού λένε: Αφού ο Θεός παιδεύει αυτούς που αγαπάει, καλύτερα να μην πιστεύουμε. Δεν είναι παθητική και μοιρολατρική μια τέτοια αντιμετώπιση εκ μέρους των Χριστιανών; Τι διαφορά έχει ο Χριστιανισμός από τις άλλες θρησκείες και μάλιστα από τον Βουδισμό και τον Μωαμεθανισμό που διδάσκουν την απάθεια;...»\nΟ στίχος αυτός αποτελεί μέρος περικοπής από την προς Εβραίους επιστολή του Αποστόλου Παύλου (κεφ. ιβ' στ. 1-13). Ως μεμονωμένος στίχος, από όπου και έχει μεταφερθεί εδώ, βρίσκεται στις Παροιμίες Σολομώντος (γ΄ 12). Ο απόστολος Παύλος τον επαναλαμβάνει, τον ερμηνεύει και τον αναπτύσσει με τρόπο πειστικό. Ξεκινάει από τις δοκιμασίες και τις θλίψεις των μαρτύρων της πίστεως. Τι τράβηξαν και τι απερίγραπτα μαρτύρια υπέμειναν, για να μη προδώσουν την πίστη τους, αλλά να μείνουν πιστοί στον Θεό! Όλα αυτά τα γνώριζε ο Θεός και τα επέτρεψε, όχι για να τους τιμωρήσει, όχι να τους συντρίψει, αλλά να τους αναδείξει. Μικρού χρόνου η δοκιμασία και ο πόνος, μακρά όμως η τιμή και η δόξα και στη γη αυτή και στον ουρανό. Αυτούς τους μάρτυρες τους προβάλλει ο θείος Παύλος ως υποδείγματα θάρρους και υπομονής και ως πηγή εμπνεύσεως και παραδειγματισμού.\nΗ άσκηση της υπομονής δεν είναι καθόλου εύκολο κατόρθωμα. Θέλει βέβαια επιστράτευση ψυχικών δυνάμεων. Θέλει οπωσδήποτε θερμή και πολλή προσευχή για να έλθει η χάρις του Θεού και να δυναμώσει την ψυχή. Αλλά θέλει και σκέψεις πνευματικές, για να παρηγορείται και να ενισχύεται η ψυχή.\nΕπιτρέψτε μου να σας διηγηθώ εδώ ένα γεγονός, του οποίου η ανάγνωση στο παρελθόν μού προξένησε εντύπωση και δίδει την ευκαιρία για πολλές σκέψεις, προς την κατεύθυνση να απαντηθεί το ερώτημα: «Γιατί ο Θεός επιτρέπει τους πόνους στη ζωή μας;»:\n«Κάποτε, ενώ ήταν χειμώνας και νύχτα, ναυάγησε ένα μικρό αλιευτικό πλοιάριο στις ακτές του Καναδά. Ο πλοίαρχος και ο γιός του, μοναδικοί επιβάτες του μικρού αλιευτικού, βγήκαν στην ακτή κολυμπώντας, με βρεγμένα ρούχα και σε άσχημη κατάσταση. Γλύτωσαν από τον κίνδυνο του πνιγμού. Τώρα όμως θα πέθαιναν από το κρύο και την υγρασία των ρούχων τους. Ενώ ο πατέρας βρισκόταν σε απόγνωση, είδε στο βάθος του δάσους που εκτεινόταν μπροστά τους, ένα αμυδρό φως. Ήταν η μοναδική ελπίδα.\nΤο μέρος ήταν έρημο και άγνωστο. Πουθενά δεν φαινόταν κάποια κατοικία. Πατέρας και γιός άρχισαν λοιπόν να βαδίζουν προς το αμυδρό φως που έβλεπαν στο δάσος, τρέμοντας, βέβαια, από το κρύο, καθώς ήταν μούσκεμα. Εάν έφθαναν εγκαίρως στο φως και έβρισκαν κάποια περιποίηση, θα γλύτωναν το βέβαιο θάνατο.\nΕκεί όμως που βάδιζαν, ο γιός άρχισε να μουδιάζει, γιατί τα βρεγμένα ρούχα και το πολύ κρύο τον πάγωναν. Το βάδισμά του έγινε πολύ δύσκολο και διέτρεχε τον κίνδυνο να μουδιάσουν τα πόδια του περισσότερο και να μην μπορούν να βαδίσουν καθόλου. Ο πατέρας προσπαθούσε να ενισχύσει το παιδί του και να το ενθαρρύνει, ώστε να συνεχίσει να περπατά. Μα δυστυχώς το μούδιασμα των ποδιών αυξανόταν και η δυσκολία του βαδίσματος γινόταν μεγαλύτερη.\nΤότε ο πατέρας σοφίστηκε το εξής τέχνασμα: απέσπασε ένα κλαδί από ένα δένδρο που βρέθηκε δίπλα του και με το κλαδί αυτό άρχισε να χτυπά τα πόδια του παιδιού, το οποίο δεν μπορούσε πια σχεδόν καθόλου να βαδίσει.\nΟ γιος διαμαρτυρήθηκε στην αρχή γιατί τον χτυπούσε ο πατέρας και ο πατέρας, με πονεμένη αλλά στοργική φωνή, του απάντησε:\n«Πατέρα, δεν μπορώ!» φώναξε το παιδί, «τα πόδια μου μουδιάζουν όλο και περισσότερο!».\nΤο παιδί βρισκόταν σε άθλια κατάσταση, αλλά ήδη είχαν φθάσει στο σπίτι. Εκεί απόλαυσαν αμέσως τη στοργή και την περιποίηση και έτσι σώθηκαν, πατέρας και γιός, από το βέβαιο θάνατο.\nΤι έκανε ο πατέρας; Θλιβερό καθήκον! Εξαναγκάστηκε να χτυπά το παιδί του στα πόδια δυνατά για να το αναγκάσει να φτάσουν στο σπίτι της σωτηρίας. Πικρό το μέσο, αλλά σωτήριο για τη ζωή του.\nΑυτό γίνεται πολλές φορές στη ζωή. Ο Θεός Πατέρας που μας αγαπά, θέλει οπωσδήποτε τη σωτηρία μας. Κάποτε εμείς οι άνθρωποι αμελούμε και κωφεύουμε στη φωνή Του. Και τότε ο Θεός Πατέρας από στοργή επιτρέπει κάποιο μαστίγωμά μας, για να ξυπνήσουμε από το λήθαργο της ψυχικής αμέλειας και να αφυπνιστούμε πνευματικά. Επιτρέπει ο Θεός θλίψεις και δοκιμασίες για πνευματική μας ωφέλεια. Πικρό το ποτήριο του πόνου, αλλά σωτήριο.\nΑδελφοί μου, τίποτε δεν γίνεται τυχαία.\nΤο ότι ο Θεός επέτρεψε στον καθένα από εμάς αυτή τη δοκιμασία την οποία περνούμε, σημαίνει ότι έχει το σοφό σχέδιό Του. Είναι για το καλό μας.\nΑς δεχθεί ο καθένας προσωπικά τη θλίψη σαν επίσκεψη Θεού. Ας σκεφθεί ότι ο πειρασμός δεν έχει δικαίωμα να με πειράξει, μόνο παραχώρηση παίρνει από τον Θεό. Μπορώ εκείνη την στιγμή της δυσκολίας να σκεφθώ ότι για να επιτρέπει ο Θεός τον πειρασμό, με έχει στο μυαλό Του;\nΕίμαι, άραγε, εγώ άξιος να βρίσκομαι στο μυαλό και την σκέψη του Θεού;\nΤα πάντα γύρω μου τότε θα ειρηνεύσουν!\nΘα πάρω τις απαντήσεις που ήθελα!\nΤα πάντα κινούνται γύρω από το θέλημα του Θεού!\nΑς πει καθένας στον εαυτό του:\nΥποτάξου στο θέλημα του Θεού. Παρακάλεσε μεν τον Θεό να σε βγάλει από τη δοκιμασία και να σου πάρει τον πόνο, και παρακάλεσε και πάλιν και πολλάκις, με επιμονή και πίστη, να σου αφαιρέσει ο Θεός την δοκιμασία. Αλλά, αν η αγαθότης Του δεν σου αφαιρεί τη θλίψη, δείξε υπομονή και υποταγή.\nΛέγε μέσ' στην καρδιά σου: «Κύριε, γενηθήτω το θέλημά Σου. Όχι όπως θέλω εγώ, αλλά όπως θέλεις Εσύ».\nΗ υπομονή και η υποταγή μας στον Θεό ανεβαίνουν ως θυμίαμα ενώπιον του θρόνου της Δόξης και Μεγαλοσύνης Του.\nΕίναι άπειρα τα παραδείγματα ανθρώπων που σώθηκαν από βέβαιη ψυχική καταστροφή με το ξύπνημα το πνευματικό, που τους έφερε μια δοκιμασία στη ζωή.\nΈχουμε ακούσει πολλές φορές κάποιους να λέγουν: «Έχασα την υγεία μου, αλλά βρήκα την υγεία της ψυχής μου και είμαι ευτυχής» ή «Γνώρισα τον Θεό μέσα από τη θλίψη και τη δοκιμασία. Ήμουν βουτηγμένος στην αμαρτία και ο Θεός επέτρεψε να χάσω την δουλειά μου και να βυθιστώ στην φτώχεια, μα άνοιξαν τα μάτια μου στο φως της πίστεως και ζω τώρα πολύ φτωχότερα, αλλά πολύ περισσότερο ευτυχισμένος!».\nΕπίσης, είδαμε πολλές φορές ανθρώπους πονεμένους και πενθούντας για τον θάνατο προσφιλών τους προσώπων, οι οποίοι ζούσαν ως τότε τελείως ξένοι προς την Εκκλησία, μετά όμως από το φρικτό φαρμάκι του πόνου, άλλαξαν τρόπο ζωής, αφυπνίστηκαν πνευματικά, άρχισαν να ενδιαφέρονται για τη μετά θάνατον ζωή, που ως τότε δεν τους είχε απασχολήσει, άρχισαν να βρίσκουν την παρηγοριά τους στην Εκκλησία και να σώζονται πνευματικά.\nΤο σχέδιο του Θεού στη ζωή μας, αδελφοί μου, είναι σοφό και στοργικό. Εμείς είμαστε πολλές φορές κοντόφθαλμοι. Ο Θεός βλέπει πολύ μακρύτερα από εμάς.\nΑς μην αφήσουμε τον εγωισμό μας να αντικαθιστά τον Θεό… η πορεία θα είναι απρόβλεπτη.\nΣτις μέρες ιδίως που ζούμε και βιώνουμε αυτήν την πνευματική εξαθλίωση και ό,τι συνεπάγεται αυτή, είναι επιτακτική η ανάγκη να εμπιστευθούμε τον Θεό! Στο αρχαίο θέατρο είχαν εφεύρει οι τραγωδοί και ποιητές τον από μηχανής Θεό», ο οποίος τους έλυνε όλα τα άλυτα προβλήματα. Εμείς, όμως, έχουμε τον ένα και Αληθινό Θεό, ο Οποίος περιμένει υπομονετικά να Τον φωνάξουμε, και τότε μόνο θα νιώσουμε την πραγματική ηρεμία, την αληθινή χαρά στην ζωή μας, γιατί Αυτός είναι η Χαρά, η Ζωή και η Οδός που οδηγεί στο Φως και στην Ανάσταση!\nΚλείνοντας, ήθελα να ευχαριστήσω προσωπικώς και εκ μέρους των πατέρων της Μονής του Εσφιγμένου τον Πρόεδρο και άπαντα τα μέλη του Ομίλου Φίλων Αγίου Όρους για την αγάπη, την σπουδή και την φροντίδα που παρέχουν, εκ του υστερήματος, προς το Άγιο Όρος. Η Παναγιά να ανταμείψει τους κόπους τους.\nΤέλος, θα ήταν παράλειψη από της θέσεως αυτής να μη μνημονεύσω, μεταξύ των εκλεκτών μελών που έχουν φύγει από κοντά μας, δύο ονόματα ανθρώπων οι οποίοι ήταν στύλοι του Ομίλου και έφυγαν από την ζωή, δίνοντας την ψυχή τους Γι’ αυτόν. Τον Ιδρυτή του Ομίλου, μακαριστό Δημήτριο Μουρελάτο, και τον αφανή ήρωα, τον αείμνηστο Ιωάννη Σπυρόπουλο.\nΑς είναι αιωνία τους η μνήμη και από εκεί που βρίσκονται να παρακαλούν τον Πανάγαθο Θεό και την Παναγία Θεοτόκο για την ευημερία του συλλόγου και για ένα έκαστο προσωπικά.